Kisah Pasangan Yang Hidup Atas Pulau Buatan Sendiri Selama 29 Tahun

Di sebuah teluk bernama Teluk Cypress terletak di Tofino, wilayah British Columbia, Kanada; wujud sebuah pulau kecil yang dikenali orang tempatan dengan nama 'Freedom Cove.'

Pulau itu sebenarnya adalah pulau buatan, yang hanyut terapung setiap masa, hanya kekal di lokasi tersebut disebabkan oleh tali yang menghubungkannya dengan daratan. Seandainya tali itu putus, Freedom Cove akan hanyut mengikut arus air kerana langsung tidak disauhkan ke permukaan laut.

Di atas pulau itulah, pasangan bernama Wayne Adams King dan Catherine King memilih untuk mendirikan kediaman kekal mereka selama lebih 29 tahun.

Pasangan King sejak berkahwin menyimpan impian untuk memiliki tanah sendiri yang boleh dibina kediaman mereka.

Bagaimanapun peningkatan aktiviti pelancongan di Tofino mendorong lebih ramai orang luar berkunjung ke situ, mengakibatkan harga hartanah untuk sewaan dan pembelian naik mendadak; menyukarkan penggiat seni seperti Wayne dan Catherine.

Menyedari impian memiliki kediaman sendiri sukar, dikekang pilihan kerjaya kedua-duanya yang tidak stabil serta berpendapatan rendah - Wayne dan Catherine memilih untuk mencipta sendiri 'tanah' mereka demi memenuhi keinginan yang diharapkan.

Mereka mula membina pulau tersebut dengan menggunakan bahan-bahan terpakai dan buangan, sejak tahun 1992. Sedikit demi sedikit pulau kecil itu berkembang sehingga layak dikatakan sebuah pekan kecil yang agak lengkap fasilitinya.

Kisah bagaimana Wayne dan Catherine memilih untuk menetap di situ sebenarnya berlaku secara tidak sengaja.

Selepas beberapa tahun pasangan itu cuba menyara hidup dengan menjual karya seni di merata-rata tempat, kedua-duanya jatuh cinta dengan Tofino yang terletak di selatan Kanada.

Bagi membolehkan mereka memulakan hidup baru di situ, Wayne pada mulanya merancang untuk mendirikan sebuah kabin kayu di kawasan daratan sementara menumpang kabin kenalan mereka sekitar tahun 1991.

Ketika bencana ribut yang menimpa, beberapa potongan kayu yang siap dipotong cantik diterbangkan ke kawasan sekitar mereka. Wayne menyedari kayu-kayu tersebut pasti datang daripada sebuah kabin berdekatan mengumpulkannya, lalu menghantarkan bongkah-bongkah kayu itu kembali kepada tuan asalnya.

Namun, tuan punya kayu itu menyebut oleh kerana mereka yang mengumpulkan semula kayu itu, kayu itu sudah menjadi hak Wayne dan Catherine secara rasmi.

Mengetahui bahawa tradisi tersebut diamalkan masyarakat setempat, Wayne dan Catherine menggunakan peluang yang ada untuk mengumpul barangan-barangan terbuang yang boleh digunakan tanpa sekatan - untuk membina sebuah rumah terapung di situ, memulakan platform pertama pembinaan pulau yang bakal dinamakan sebagai Freedom Cove.

Kedudukan Freedom Cove sendiri agak jauh ke kawasan pedalaman. Untuk sesiapa yang ingin hadir ke situ perlu menaiki bot atau perahu, 25 minit menggunakan bot dari pekan terdekat.

Akses melalui darat agak sukar kerana kawasan itu dikelilingi hutan yang agak tebal. Kedudukan yang jauh ke dalam menyebabkan Wayne dan Catherine sendiri boleh dikatakan terputus akses mereka kepada dunia luar.

Disebabkan itulah kedua-duanya memastikan pulau mereka itu perlu mengandungi semua keperluan harian mereka.

Rutin hidup Wayne dan Catherine di atas pulau buatan mereka setiap hari memerlukan kedua-duanya memainkan peranan masing-masing.

Wayne bertanggungjawab menyelenggara fasiliti pulau tersebut, memeriksa dan memperbaiki mana-mana bahagian yang rosak. Catherine pula bertugas menyelia kebun seluas separuh ekar yang mengandungi buah-buahan dan sayur-sayuran yang dijadikan makanan mereka setiap hari.

Bekalan elektrik hadir menerusi panel-panel solar yang dipasang sementara air bersih pula diperolehi daripada takungan air hujan yang ditapis.

Di kelilingi oleh air pasti mudah untuk kita membuang air besar di mana-mana saja kan? Tidak bagi Wayne dan Catherine.

Mereka memilih untuk mengumpul dan menyimpan najis dalam sebuah tangki khas yang akan dibawa ke pekan, untuk pelupusan serentak dengan sampah harian mereka secara berkala.

Walaupun ada menerima kunjungan pelancong yang ingin menyaksikan sendiri pulau mereka, kebanyakan masa Wayne dan Catherine dihabiskan sesama mereka sendirian.

Apabila ditanya bagaimana mereka mampu bertahan hidup hanya berdua selama ini, Wayne menyifatkan hubungan mereka kekal disebabkan oleh keserasian yang telah terjalin antara mereka berdua.

Kedua-duanya berkongsi minat yang sama serta berani mengambil risiko cuba hidup dengan cara yang nyata jauh berbeza berbanding orang lain.

Ketika masa lapang, Wayne menghabiskan masa dengan menonton televisyen menerusi satelit, menghasilkan karya seni arca yang digemarinya atau memancing melalui lubang khas yang ditebuk di lantai rumahnya.

Catherine pula selain banyak menghabiskan masa menjaga tanaman, mengisi masa lapangnya dengan aktiviti yoga dan menghias pulau mereka dengan hiasan-hiasan unik yang jarang kelihatan di kediaman biasa.

Anak kepada pasangan ini, Shane turut sama memilih untuk hidup dengan cara serupa memiliki sebuah rumah terapung tidak jauh dari pulau milik ibu bapanya.

Secara rasmi, kewujudan pulau itu diiktiraf kerajaan Kanada yang mendaftarkan Freedom Cove di bawah majlis perbandaran dalam kategori 'kediaman terapung,' dibekalkan dengan sistem GPS bagi membolehkan pengesanan lokasinya dilakukan.

Wayne dan Catherine telah hidup di atas pulau tersebut selama hampir 29 tahun dan sudah lali dengan pergerakan air yang sentiasa membuai rumah mereka.

Ada ketikanya bila mereka perlu hadir ke daratan, kedua-duanya yang semakin di mamah usia merasakan perasaan aneh; tidak terumbang-ambing berpijak atas tanah yang tetap kedudukannya.

Semuanya kerana mereka sudah hidup di atas pulau yang bergerak, terlalu lama membuatkan perasaan berdiri stabil, merupakan satu pengalaman aneh untuk mereka berdua.


5 Pemain Yang Boleh Menggantikan Mohamed Salah Di Liverpool

Memang tidak dapat dinafikan bahawa Mohamed Salah dianggap seperti azimat bagi pasukan Liverpool pada ketika ini.

Pemain antarabangsa Mesir itu telah menjadi sensasi sejak beliau menyertai Liverpool pada tahun 2017 setelah berpindah dari AS Roma.

Malah, Salah juga telah memecahkan rekod jaringan terbanyak Liga Perdana Inggeris bagi musim 38 perlawanan, dengan menjaringkan 32 gol dalam kempen EPL sulungnya.

Sejak itu, Salah memainkan peranan yang tersangat penting dalam kejayaan Liverpool merangkul piala Liga Juara-Juara Eropah dan juga Liga Perdana Inggeris.

Untuk menggantikan beliau adalah sesuatu yang tersangat sukar, namun pemain berusia 28 tahun ini telah dikaitkan dengan kelab-kelab ternama yang lain seperti Barcelona dan Real Madrid.

iluminasi.com kongsikan 5 pemain yang dilihatkan dapat menggantikan Mohamed Salah di Liverpool.

Dianggap sebagai salah seorang bakat paling hebat di Sepanyol ketika ini, Samuel Chukwueze telah menarik perhatian ramai di seluruh Eropah.

Merupakan pemain sayap kanan, kemampuan Samuel menggelecek boleh bukanlah sesuatu yang baru.

Pemain antarabangsa Nigeria ini menarik perhatian dunia dengan persembahannya yang sangat menarik ketika seri 4-4 menentang Barcelona.

Beliau juga mempunyai fizikal yang kuat dan kelajuan yang menakjubkan, ditunjukkan dengan gol-gol serta membantu dalam menjaringkan gol.

Semenjak itu Samuel berada dalam pemerhatian banyak kelab ternama. Namun pemain berusia 21 tahun ini telah dikritik oleh Samuel Eto'o tidak begitu banyak menjaringkan gol, sesuatu yang sememangnya benar.

Samuel bermain dalam 37 perlawanan musim ini di mana 20 daripadanya beliau termasuk dalam kesebelasan utama. Beliau menjaringkan 3 gol dan 2 bantuan, serta tersenarai dalam kedudukan ketiga dalam skuad Villareal dari segi menggelecek dan keempat dari segi hantaran penting dalam setiap perlawanan.

Federico Chiesa boleh dikatakan sebagai pemain terbaik kelab Fiorentina untuk beberapa musim ini, membuatkan kelab-kelab besar mula memberikan perhatian.

Pemain antarabangsa Itali ini telah bermain sebagai pemain utama musim ini dan menunjukkan prestasi menakjubkan.

Merupakan penggelecek yang hebat, kelajuan Federico telah mencetuskan mimpi ngeri bagi barisan pertahanan lawan.

Namun beliau dikritik disebabkan oleh kebolehannya untuk membuat keputusan, yang mana boleh diperbaiki.

Walaupun baru berusia 22 tahun, Federico bermain dalam 30 perlawanan dalam musim ini, dengan 7 jaringan dan 5 bantuan gol.

Beliau berada di senarai teratas bagi cubaan dalam setiap permainan dan di tangga kelima dari segi menggelecek.

Ketika ini, Federico dikaitkan dengan perpindahan ke Juventus, namun Manchester United dan Chelsea juga dikatakan berminat dengannya.

Bakat Ousmane Dembele tidak pernah dipersoalkan. Dua musimnya di Rennes dan Borussia Dortmund menunjukkan kepada dunia potensi yang dimilikinya.

Walau bagaimanapun, perpindahan Ousmane ke Barcelona tidak begitu berjaya setakat ini.

Ousmane tercicir lebih lebih dari 80 permainan dalam semua pertandingan untuk Barcelona sejak menyertai kelab ini pada tahun 2017 dengan yuran perpindahan € 105 juta.

Pemain antarabangsa Perancis ini tercicir disebabkan oleh kecederaan dan masih dalam situasi yang sama ketika ini.

Berusia 23 tahun, Ousmane berkebolehan untuk bermain sebagai pemain sayap dan juga pemain tengah.

Mampu menggunakan kedua-dua belah kaki dengan begitu baik, kreativiti Ousmane dan kebolehan menggelecek dipersembahkan dengan begitu menakjubkan.

Beliau dikatakan bakal berpindah daripada Barcelona tak lama lagi dan banyak kelab yang berminat dengannya.

Antaranya adalah pengurus Liverpool, Jurgen Klopp, yang merupakan salah seorang peminat Ousmane. Selain itu, Arsenal, Manchester United dan Paris Saint-Germain juga dikaitkan dengan pemain muda ini.

Ketika ini, Jadon Sancho sangat kerap dikaitkan dengan perpindahan ke Liverpool. Pemain sayap ini berkata bahawa beliau sanggup bersedia meninggalkan Jerman dan pulang ke England.

Jadon adalah antara pemain terbaik Bundesliga sejak menyertai Borussia Dortmund pada tahun 2017.

Pemain antarabangsa England ini telah bermain di pelbagai posisi hadapan, dengan kreativiti dan kemahiran menggeleceknya yang sangat menonjol.

Sangat pantas dan lincah, Jadon sangat produktif di minit-minit akhir.

Dianggap oleh ramai sebagai bakal pemenang Ballon d'Or di masa depan, pemain berusia 20 tahun ini telah membuat 32 penampilan liga musim ini.

Dia telah menjaringkan 17 gol dan 16 bantuan gol, dengan mendahului skuadnya dari segi menggelecek dan hantaran penting dalam setiap permainan.

Selain daripada Liverpool dan Manchester United, Jadon Sancho juga dikaitkan dengan Real Madrid dan Chelsea.

Antara salah seorang pemain terhebat dalam dunia bola sepak ketika ini, Kylian Mbappe melonjak ke puncak dengan begitu mengagumkan. Malah, dia dikatakan telah mengatasi Neymar dalam senarai pemain terbaik dunia.

Pemain di bahagian serangan ini seperti biasa menunjukkan prestasi yang hebat musim ini.

Tersangat kreatif dan juga penggelecek bertaraf dunia, Mbappe memiliki segala-galanya.

Kuat dan pantas, pemain antarabangsa Perancis ini juga kuat secara teknikal dan pintar dalam membaca permainan.

Penyudah yang ditunjukkannya tidak pernah dipersoalkan sejak bermain untuk Monaco dan kemahirannya ini diasah dengan lebih hebat di PSG.

Pemain berusia 21 tahun ini telah bermain 20 perlawanan musim ini, menjaringkan 18 gol dan 5 bantuan gol.

Beliau berada di kedudukan kedua dalam PSG dari segi cubaan dalam setiap perlawanan, ketiga untuk hantaran penting dan kedua dari segi menggelecek dalam setiap perlawanan.

Bersama-sama Liverpool, Real Madrid dan Manchester City adalah kelab besar yang dikaitkan dengan Mbappe.


Kisah Ahli Kumpulan Thrash Metal Melawat Neraka Semasa Koma Covid-19

Kesan jangkitan Covid-19 kepada seseorang yang dijangkiti pada tahap teruk, memang menggerunkan.

Kemungkinan berlaku kerosakan kekal pada organ bukan terhad kepada organ pernafasan sahaja, malahan boleh melibatkan hati, buah pinggang, sistem endokrin dan juga saluran darah seseorang.

Bagaimanapun, bagi pemain dram kumpulan muzik thrash Death Angel bernama Will Carroll, pengalamannya semasa koma dijangkiti Covid-19 memberikan beliau satu sensasi yang jauh berbeza dengan pesakit lain.

Dia yang sudah nazak dan tipis peluang untuk sembuh akhirnya pulih sepenuhnya tanpa ada kerosakan kekal. Namun pengalamannya semasa menderita agak unik; bila dia mengaku dia telah dibawa melawat neraka.

Kumpulan Death Angel siri jelajah mereka di Eropah sekitar awal bulan Februari 2020, bersama dua lagi kumpulan thrash gergasi iaitu Testament dan Exodus sebelum pandemik mula merebak ganas.

Siri jelajah itu bagi Death Angel secara tak langsung merupakan sambutan kejayaan mereka tercalon dalam kategori kumpulan metal terbaik anugerah Grammy, buat kali pertama sepanjang karier panjang mereka.

Jadual jelajah tiga kugiran besar itu yang kesemuanya tertubuh pada era 80-an dijadualkan berakhir pada 11 Mac, tanpa mengetahui tarikh itu bakal jatuh semasa pandemik sudah merebak.

Lebih buruk untuk ketiga-tiga kugiran - disebabkan jadual padat mereka, mereka jarang mendapatkan laporan terkini tentang apa yang sedang berlaku.

Dalam minggu ketiga siri jelalah konsert mereka, kerajaan Itali telah mula memperkenalkan larangan berhimpun, mengakibatkan konsert di situ terpaksa dibatalkan.

Tarikh beberapa konsert yang telah dirancang terpaksa dibatalkan selepas kerajaan Amerika Syarikat mewartakan larangan keluar negara.

Untuk meneruskan siri jelajah semasa pandemik akal membawa kepada risiko besar untuk setiap individu yang terlibat. Apatah lagi parti-parti yang mereka sertai setiap kali selepas konsert, memungkinkan kadar tinggi berlakunya jangkitan.

Itulah yang berlaku selepas mereka kembali ke Amerika Syarikat, sekitar 12 Mac 2020. Beberapa orang anggota dan kru termasuklah pengurus kugiran didapati positif Covid-19. Majoritinya menghadapi demam biasa, hilang selera makan dan akhirnya berjaya sembuh.

Malangnya nasib Will Carroll jauh lebih buruk. Dia pulang ke rumah terus terlantar di atas katil selama 5 hari berterusan.

Disebabkan jangkitan Covid-19 yang semakin teruk, dia mula menghadapi masalah pernafasan teruk sebelum dikejarkan ke hospital. Suhu badannya ketika itu 39.5 darjah celcius.

Pemeriksaan mendapati beberapa liter cecair sudah memenuhi paru-parunya, menyebabkan Will berdepan kesukaran hanya untuk menarik nafas.

Kondisi yang terlalu nazak memaksa pasukan perubatan melakukan satu tindakan drastik.

Kadar kemungkinan Will untuk pulih terlalu tipis, melainkan dia disambungkan ke mesin ventilator dan diletakkan dalam keadaan koma bagi memperlahankan pernafasannya serta aktiviti tubuhnya.

Ubat-ubatan diberikan mula menyebabkan jantungnya mula perlahan, sebelum Will disahkan telah koma. Malangnya untuk tempoh 12 hari selepas itu, tidak ada apa-apa perubahan positif dalam dilihat dan Will kekal berada dalam status kritikal.

Pakar perubatan sendiri mengakui tidak banyak yang boleh mereka lakukan, kerana tubuhnya tidak lagi memberikan reaksi kepada ubat yang diberikan.

Apatah lagi pada ketika itu tidak banyak yang diketahui tentang Covid-19.

Sementara orang lain berusaha sedaya upaya menyelamatkan Will yang menjadi antara pesakit terawal Covid-19 di California Pacific Medical Center, tidak ada siapa tahu Will pula sedang berhadapan detik-detik cemas dan menakutkan; terpaksa melalui halusinasi bertentang mata dengan makhluk ghaib dari neraka.

Pada tarikh 30 Mac 2020 hari ke 12 dia koma, entah tak semena-mena Will Carroll kembali membuka matanya.

Apa yang berlaku merupakan sesuatu yang sangat menakjubkan pihak perubatan kerana mereka tidak menyangka Will mampu sedar, berdasarkan kepada keadaannya ketika itu.

Celik saja matanya, Will menegur jururawat yang berada berdekatannya dengan satu soalan aneh - "adakah saya masih di neraka?"

Hanya selepas diperiksa dan didapati stabil, barulah Will menyedari di mana dia berada kerana dia langsung tidak mengingati dia sebenarnya sudah dibawa ke hospital sebelum itu.

Sedikit demi sedikit informasi tentang apa yang telah berlaku disalurkan kepada Will, menerangkan kepada beliau apa yang telah terjadi sebelum itu sehinggalah dia mencelikkan mata.

Will menjadi pesakit pertama di California Pacific Medical Center yang terselamat selepas diserang Covid-19.

Dalam temubual pertama beliau dengan media selepas pulih Covid-19 pada bulan Mei 2020, Will membuka cerita tentang pengalamannya melalui koma.

Will juga mengalami halusinasi bahawa dirinya senantiasa muntah darah yang berpanjanga, sehinggakan merasakan seolah tubuhnya mula kejang akibat serangan jantung dalam dunia nyata.

Ada juga mimpinya membawa dia ke sebuah alam yang Will dakwa mirip syurga kepercayaan orang Rom zaman dahulu, dipenuhi makhluk-makhluk bersayap yang setiap masa melakukan hubungan intim beramai-ramai secara terbuka.

Mimpi yang paling diingati Will, adalah bagaimana dia di bawa ke neraka bertemu dengan Syaitan yang hadir menemuinya dalam rupa seorang wanita - sebelum dia dihukum atas kesalahan-kesalahannya.

Syaitan betina itu menukarkan Will menjadi seekor makhluk mirip watak popular siri Star Wars, Jabba the Hutt lalu dihukum kerana selalu melengahkan sesuatu perkara atau dalam bahasa mudahnya, pemalas.

Itulah visual yang bermain sepanjang 12 hari dia berada dalam keadaan koma, disebabkan oleh trauma kesan ubat-ubatan ke atas tubuhnya.

Will mengakui pengalaman itu merupakan sesuatu yang sangat tidak digemarinya tetapi dia tidak ada jalan keluar melainkan terus terpaksa menjalani mimpi ngeri itu.

Apa yang dihadapi Will Carroll benar-benar mengubah hidupnya. Terpaksa berhadapan dengan maut menyebabkan dia berhenti tabiat merokok dan mengambil ganja.

Tabiat minum arak yang menjadi kebiasaannya berjaya dikurangkan. Diet sehariannya diubah bagi membantu dia mendapatkan kembali kekuatan, selepas dirinya perlu menjalani fisioterapi bagi memperkuatkan kembali otot yang telah lemah.

Walaupun hanya koma selepas 12 hari, dia hilang kemampuan untuk berjalan.

Minatnya sebelum itu yang lebih banyak berkisar kepada kuasa-kuasa ghaib kejahatan mula beralih kepada usaha mencari jawapan tentang hidup. Beliau lebih yakin dengan kewujudan Tuhan Yang Maha Kuasa, bertanggungjawab mencipta alam serta hidupan yang ada.

Bagaimanapun, minatnya terhadap muzik-muzik bergenre gelap besar kemungkinan akan terus kekal menjadi sebahagian hidupnya.

Pengalaman merasai sendiri peritnya derita dirawat akibat serangan Covid-19, Will Carroll hanya mempunyai satu nasihat kepada mereka yang masih memandang ringan pandemik yang masih melanda walaupun ternyata ratusan ribu individu sudah kehilangan nyawa.

"Amalkan apa yang disarankan. Ikut peraturan. Pastikan rantaian jangkitan dapat diputuskan."

Seandainya seorang drummer muzik thrash pun menasihati orang lain untuk sama-sama memutuskan rantaian jangkitan, eloklah kita pun ikut.

Jika tidak, mana tahu anda pula yang akan turut sama dibawa menjelajah neraka, berhalusinasi menemui Syaitan dan dihukum atas semua kelalaian anda, tanpa anda mampu mencelikkan mata.


4 Amalan Asas Yang Bagus Dipelajari Oleh Muslim Hebat

Bagi masyarakat Islam, penekanan kepada amalan-amalan wajib dalam kehidupan harian kerap kali dilakukan dalam memastikan seseorang itu mempunyai asas amalan yang lengkap.

Bagaimanapun wujud juga beberapa cabang kemahiran dan ilmu lain, yang sebenarnya amat berfaedah seandainya dipelajari kerana mampu memberikan kesan baik jangka panjang kepada diri sendiri serta ahli masyarakat amnya.

Berikut adalah lima amalan dan kemahiran yang sepatutnya dipelajari semua individu Muslim, yang boleh memudahkan kita dalam hidup.

Masalah rasa was-was terhadap hasil sembelihan kerap kali mengundang kontroversi di kalangan ahli masyarakat kita.

Bagi mereka yang tinggal di kawasan bandar, hendak tak hendak mereka boleh cuba mencari alternatif sumber daging yang diyakini tetapi bagi penduduk di kawasan kampung, kemampuan untuk membela ayam sendiri merupakan satu anugerah yang mampu membuat orang bandar iri hati.

Kemahiran untuk menyembelih haiwan agar status dagingnya tidak lagi diragui, merupakan satu kemahiran yang perlu ada pada kita semua.

Bermula daripada teknik dan kaedah mengawal haiwan sama ada lembu atau ayam, pengetahuan tentang kawasan mana yang perlu dipotong serta kemahiran mengasah pisau agar sesuai untuk sembelihan, setiap individu ada asas bukan saja dari segi teori bahkan turut sama dari segi praktikalnya.

Mengetuai solat nampak mudah, tetapi percayalah kemahiran untuk menjadi Imam memerlukan latihan yang mencukupi bagi memastikan rasa gugup itu hilang.

Pengetahuan tentang jenis bacaan yang perlu dibacakan sama ada bacaan secara senyap atau bacaan secara kuat ketika mengimami solat juga perlu diketahui terlebih dahulu.

Keperluan untuk menghafaz surah-surah lazim (kebiasaannya) sebagai bacaan selepas bacaan al-Fatihah, jika mengimami solat Subuh, Maghrib dan Isyak dan hafalan doa selepas solat juga merupakan satu kemahiran yang sebaiknya diketahui.

Hanya dengan berani menghadapi sendiri kegugupan mengimamkan makmum, khasnya ketika bersolat di surau awam seperti kompleks beli belah atau hentian lebuh raya akan memberikan anda keyakinan yang diperlukan. Jarang buat, jarang berlatih, nak baca lantang pun malu-malu.

Kursus pengurusan jenazah seringkali dianjurkan di masjid dan surau, dengan hanya mengenakan bayaran yang rendah.

Peserta akan diajar bagaimana nak menguruskan jenazah secara lengkap, bermula daripada proses mandi sehinggalah mengebumikannya.

Bagi mereka yang telah melalui sendiri kursus ini secara praktikal, diakui sukar sebenarnya menguruskan jenazah kerana setiap peringkat perlu dilakukan dengan teliti khasnya dalam urusan mandian dan mengafankan.

Realitinya, tidak ramai di antara kita pernah menjalani sendiri urusan ini secara nyata menyebabkan cabang ilmu ini tidak diletakkan sebagai satu keperluan yang harus kita ketahui. Sedangkan golongan yang baik untuk memandikan jenazah, adalah anak beranak si mati itu sendiri mengikut jantinanya.

Bilakah kali terakhir anda solat jenazah? Sekiranya kita perlu mengimamkan solat jenazah disebabkan keadaan memaksa, mampukah kita?

Dalam perubatan Islam, ilmu ruqyah merupakan salah satu cabang ilmu yang kerap kali menjadi sandaran dalam usaha merawat pelbagai jenis kesakitan. Satu salah faham kita tentang ilmu ruqyah adalah ruqyah hanya diamal ketika berlakunya gangguan makhluk halus.

Sedangkan skop perubatan secara ruqyah mencakupi ruang yang lebih besar, termasuklah ikhtiar penyakit yang bersikap fizikal bukan sekadar sakit spiritual semata-mata.

Di negara kita, kursus perubatan ruqyah paling dikenali sudah pastilah melibatkan kursus yang dianjurkan Pusat Perubatan Darussyifa, yang memang membuka pintu mengalu-alukan kehadiran pelajar yang ingin belajar ilmu perubatan.

Badan kerajaan JAKIM juga kerap menganjurkan kursus ruqyah yang disertai penjawat awam, yang dianjurkan sebagai satu kursus alternatif bagi mereka yang ingin mendalami bidang ini.

Bersama-samalah kita ubah persepsi popular masyarakat kita bahawa ayat-ayat ruqyah tidak hanya terhad kepada gangguan jin semata-mata, sebaliknya turut sama mampu menyembuhkan penyakit seperti sakit mata, sakit kepala dan sebagainya.

Ilmu ruqyah paling asas melibatkan hafalan dan bacaan kesemua ayat ini, yang besar kemungkinan kita dah tahu tetapi jarang kita amalkan sebagai ubat kepada penyakit.


Perbezaan Astrologi Dan Astronomi: Horoskop Bukan Sains

Salah satu perkara karut yang sering kali disaksikan sendiri oleh penulis, adalah bagaimana kewujudan individu dalam masyarakat kita yang percaya dengan horoskop.

Pernahkah anda mendapat reaksi seseorang yang tak semena-mena terus menyimpulkan personaliti anda, hanya selepas dia mengetahui bilakah tarikh lahir anda? Sebagai contoh - "wow. Kau Cancer rupanya. Mesti kau kuat emosional kan?"

Kenapa masih ada ahli masyarakat kita, khasnya mereka yang menetap di Malaysia ini masih lagi percaya dengan peranan susunan bintang yang akan menentukan tarikh kelahiran - sehingga mampu membentuk personaliti anda?

Sudah beribu-ribu tahun lamanya manusia mengaitkan objek-objek di langit dengan kehidupan manusia, disebabkan oleh kepentingan fenomena astronomi yang terjadi kepada masyarakat.

Setakat apa yang kita tahu setakat ini, artifak tertua berkenaan kepercayaan astrologi yang masih wujud sehingga kini adalah ukiran Zodiak Dendera (gambar bawah) yang ditemui pada tahun 1799 di Kuil Hathor, Mesir.

Kandungan ukiran itu menggambarkan susunan bintang di langit, lebih mirip kepada peta langit yang turut sama memaparkan gambaran 'syurga' yang ditongkat dengan empat tiang berbentuk wanita dan 8 lembaga menyerupai burung.

Ukiran itu digunakan oleh masyarakat Mesir purba bagi memudahkan mereka mengira hari, dengan setiap lembaga yang ada iaitu 36 lembaga terukir kesemuanya mewakili 360 hari.

36 lembaga yang ada pula mirip dengan simbol-simbol bintang yang masih diamalkan, menyerupai kerbau, kala jengking, kambing dan beberapa simbol lain lagi. Ukiran itu selepas diuji dipercayai dihasilkan semasa era Graeco-Roman, berlaku sekitar tahun 330SM/BC.

Era Graeco-Roman bertanggungjawab mempopularkan kepercayaan ini, dengan pengenalan sistem 'zodiak' yang membawa makna 'berbentuk seperti haiwan' bagi mewakili simbol durasi masa mengikut simbol haiwan yang berlaku.

Bagaimanapun, kepercayaan orang Rom itu sebenarnya diambil daripada kepercayaan masyarakat Babylon yang terlebih dahulu memperkenalkan konsep serupa sekitar tahun 1500SM/BC.

Pada era itu, dua cabang berbeza iaitu astronomi dan astrologi dianggap saling berkait disebabkan kepercayaan orang Babylon yang percaya pergerakan bintang dan objek di langit sebenarnya mampu menentukan takdir seseorang.

Hasil kepercayaan orang Babylon diwarisi dan dipelajari orang Rom dan Greek, sehingga seorang pengkaji astronomi bernama Claudius Ptolemy yang ketika itu tinggal di Alexandria (Mesir kini) di bawah kerajaan Rom pada abad pertama - menulis dua buah buku paling penting dalam cabang ilmu astrologi dan astronomi.

Almagest menceritakan tentang kiraan matematik dalam menentukan pergerakan bintang. Buku kedua dan dianggap buku paling berpengaruh memperkembangkan ilmu astrologi pula adalah 'Tetrabiblos' atau 'Empat Buku'.

Ptolemy menggabungkan pengetahuan dalam bidang astronomi dan kepercayaan yang dianuti masyarakat dunia terdahulu, merungkai hubungan antara kedua-duanya menyebabkan orang ramai mula percaya wujud hubungkait antara susunan bintang dan untung rugi seseorang.

'Tetrabiblos' mula popular sebagai bahan rujukan utama ilmu astrologi, diterjemahkan kepada banyak bahasa termasuklah bahasa Arab bagi rujukan sarjana Islam sekitar abad ke 9.

Bagaimanapun usaha penterjemahan naskhah tersebut dalam bahasa Latin pada abad ke 12-lah yang menyatukan ilmu astrologi dengan doktrin-doktrin ajaran Kristian era itu; menyebabkan astrologi mula bertapak dengan lebih kukuh dalam masyarakat.

Isi kandungan Tetrabiblos dibahagikan kepada empat jilid - dua jilid pertama menceritakan prinsip, teori, kepercayaan dan cara ilmu astrologi yang boleh dimanfaatkan.

Jilid ketiga digunakan untuk Ptolemy menerangkan hubungkait antara bintang dan planet dengan tarikh kelahiran seseorang. Manakala jilid keempat pula mengandungi penerangan tentang bagaimana kedudukan bintang, bulan dan matahari mempengaruhi nasib seseorang individu.

Setiap manusia menurut Ptolemy : mempunyai tujuh fasa kehidupan yang boleh diramal agar pantang larangnya dapat dikenalpasti, bagi memastikan kehidupan seseorang kekal harmoni sepanjang hayatnya.

Kita dah faham serba sedikit bagaimana cabang astrologi ini bermula. Mari kita lihat beberapa peristiwa yang telah berlaku tidak lama dahulu yang membuktikan astrologi ini hanyalah dongengan semata-mata.

Secara ringkas, pengamal astrologi percaya setiap manusia tergolong dalam kategori yang ditentukan oleh tarikh lahirnya, yang seterusnya akan menentukan personaliti, watak, nasib dan masa depan seseorang itu.

Namun kontroversi melanda pengamal astrologi, selepas seorang pakar astronomi (bukan astrologi!) pada tahun 2011 bernama Parke Kunkle mengeluarkan kenyataan bahawa paksi bumi sudah beralih sedikit - menyebabkan pembahagian bulan mengikut susunan simbol bintang berlaku perubahan.

Pengumuman itu tidak diterima baik mereka yang percaya bermati-matian dengan ilmu horoskop, yang menyangkal pandangan Kunkle yang didakwa bakal mengubah tarikh-tarikh yang telah ditetapkan selama ini mengikut kalendar Zodiak.

Pada 15 Julai 2020, pihak penyelidikan angkasa Amerika Syarikat NASA memuat naik semula perkongsian tahun 2016 berkenaan perkiraan matematik yang telah dilakukan bagi memahami perubahan pergerakan bumi dan langit.

Dalam perkongsian semula itu, NASA mengumumkan perkara sama yang telah dinyatakan Kunkle bahawa durasi pergerakan bintang yang kelihatan di angkasa sudah berubah kedudukannya disebabkan oleh perubahan paksi bumi.

Harus diingatkan, NASA melaporkan tentang susunan bintang secara saintifik, hanya menggunakan nama rujukan susunan bintang yang telah lama diamalkan, yang sebenarnya langsung tiada kaitan dengan bidang astrologi.

Perkongsian lama itu turut mengandungi  tentang kewujudan susunan bintang ke 13 yang dikenali dengan nama Ophiuchus; konstelasi bintang yang telah ditemui beribu tahun lamanya.

Malangnya, bagi individu pengamal horoskop - mereka beranggapan perkongsian semula NASA itu seakan-akan cubaan mahu menulis semula susunan astrologi mereka yang diamal selama ini, dengan penambahan simbol ke 13 dan perubahan pada jadual zodiak.

Kontroversi meletus sekali lagi sehinggakan tidak ramai menyedari NASA hanya memuatnaik semula perkongsian tahun 2016, sehingga memerlukan NASA menjelaskan apa yang berlaku; perkongsian itu dibuat berdasarkan kepada perkiraan matematik selepas mengkaji perubahan langit dan paksi bumi bukannya ada kaitan dengan cabang astrologi yang dikaitkan dengan simbol zodiak.

Apa yang kami ingin cuba tekankan di sini; kami harap anda tahu dengan jelas - astronomi tidak berkait dengan astrologi.

Satu-satunya persamaan antara astronomi dengan astrologi adalah penggunaan simbol haiwan sebagai label kepada konstelasi bintang dan usaha saintis mengkaji pergerakan objek di langit mengikut pergerakan bumi.

Apabila simbol-simbol zodiak dikatakan mampu menentukan takdir seseorang, itu adalah ilmu astrologi yang tidak lagi mempunyai asas saintifik.


Risiko Kerjaya Sebagai Youtuber : Tertekan, Kepenatan dan Bersendirian

Pada zaman sekarang, perkongsian tentang kejayaan karier seorang Youtuber seringkali dimuatnaik, memberikan kita inspirasi untuk berani mencuba sesuatu yang baru.

Insentif ganjaran kewangan tinggi serta populariti menjadi dua tarikan utama untuk seseorang cuba menjadi seorang Youtuber berjaya - apatah lagi status sebagai  seorang selebriti mini yang dijulang mempunyai pengaruh dalam masyarakat.

Kita melihat kehidupan seorang Youtuber  indah belaka, tetapi tahukah anda di sebalik semua paparan yang mampu membuatkan kita iri hati dengan kejayaan karier dan corak hidup seorang Youtuber - terselindung berjuta-juta kisah duka yang jarang ditampakkan kepada kita?

Didorong oleh tarikan monetari dek perkongsian beberapa orang yang berjaya mendapatkan pendapatan ribuan ringgit bulanan, semakin ramai ahli masyarakat kita cuba memberanikan diri menjadi seorang hos saluran Youtube atau pencipta kandungan di belakang kamera; menerbitkan karya untuk tontonan secara percuma.

Namun majoriti daripada karya-karya yang diterbitkan ini sebenarnya jarang sekali menemui sasarannya, menyebabkan kebanyakan usaha yang telah dilakukan gagal khasnya apabila mencapai matlamat ganjaran monetari menjadi fokus utama.

Penulis melihat di kalangan ahli masyarakat kita sendiri pun, semakin ramai yang berani menawarkan 'kursus-kursus tidak rasmi' yang berkisar kepada 'cara menjadi Youtuber berjaya'; dengan potensi pendapatan dikatakan lumayan.

Pada penulis, ini sesuatu yang agak bahaya kerana realitinya tidaklah seindah apa yang digambarkan.

Youtuber popular kerap dipaparkan mewah, hidup senang, tidak perlu bekerja sebaliknya hanya perlu fokus menghasilkan karya untuk tontonan peminatnya - tanpa  dibincangkan aspek psikologi yang sebenarnya berlaku di belakang kamera.

Terlalu ramai Youtuber berhadapan masalah tekanan selepas susah payah mereka merakam, menyunting dan menerbitkan video; hanya mampu beroleh tontonan satu atau dua angka sahaja.

Selepas situasi seperti itu timbul, seorang Youtuber akan mula mencari-cari di mana silap mereka, berusaha untuk memahami kenapa saluran mereka tiada sambutan dan terus mencuba meningkatkan tontonan - senantiasa mengharapkan video mereka tular atau meletup, bagi menjana pendapatan yang diidamkan.

Ini adalah masalah utama yang kerap dihadapi seorang Youtuber yang baru berjinak-jinak dalam bidang ini. Apa yang membezakan mereka pada tahap ini adalah sejauh mana mereka cuba bertahan sebelum berhenti.

Tahukah anda secara statistiknya 96.5% daripada kesemua Youtuber, tidak berjaya menjana pendapatan melebihi garis kemiskinan yang ditetapkan di Amerika Syarikat?

Hasil kajian penyelidik dari Offenburg University of Applied Sciences, Jerman mendapati seandainya anda ingin memecah masuk ke dalam 3.5% yang layak dikatakan berjaya, anda perlu mengekalkan kira-kira 1.4 juta tontonan sebulan hanya untuk memastikan pendapatan yang dijana memadai dengan usaha.

Ketidak seimbangan ini diburukkan lagi oleh sistem Youtube sendiri, yang mengutamakan 1% Youtuber teratas dikategorikan sebagai 'pencipta kandungan terbaik' yang mendominasi tontonan sehingga mampu mencecah 2.2 hingga 42.2 juta sebulan.

85% daripada kesemua kandungan saluran Youtube hanya mempunyai angka 458 tontonan secara purata. Sementara 3.5% Youtuber teratas yang kami sebutkan di atas menguasai 9 daripada 10 tontonan yang hadir - dipercayai disebabkan sistem Youtube sendiri yang mahu melonjakkan akses capaian kepada kumpulan ini.

Adakah angka-angka ini menggambarkan situasi yang indah, seringkali dijaja kepada anda berkaitan hidup seorang Youtuber?

Tidak. Ini jelas bukti kewujudan satu ekosistem untuk sebuah peluang karier yang tidak ke mana-mana.

Katakanlah anda berjaya melepasi peringkat awal, melayakkan diri memenuhi kriteria minima Youtube bagi menjana pendapatan seterusnya memiliki kumpulan peminat yang setia dengan saluran anda.

Demi menjaga status, anda berusaha sebaik mungkin menghasilkan karya dan kandungan bersifat neutral, tidak melakukan provokasi atau memainkan isu sensitif.

Namun pasti akan wujud juga masalah komen-komen orang ramai yang entah kenapa tetap 'benci' dengan anda - hanya kerana saluran anda mendapat sambutan.

Masalah ini tidak terhad hanya kepada masyarakat kita, sebaliknya turut sama berlaku kepada semua Youtubers yang berjaya. Komen-komen negatif yang ditinggalkan walaupun nampak tidak berbahaya, mempunyai kesan buruk jangka panjang kepada seorang Youtuber.

Itu baru komen, belum diambil kira reaksi-reaksi Youtuber atau penggiat media sosial lain, yang memuatnaik perkongsian mereka sendiri hanya semata-mata untuk mengkritik atau menghentam kandungan anda pula.

Dua perkara ini biasa berlaku dan sudah menjadi satu ekosistem norma dalam Youtube itu sendiri.

Pada dasarnya situasi itu nampak tidak memberikan apa-apa impak, tetapi percayalah racun-racun negativiti yang akan perlu anda hadapi akan memberikan kesan kepada anda.

Kami di Iluminasi sendiri ada yang menyorok di tepi bucu katil selepas terpaksa menghadap komen-komen pembaca yang mengkritik kami. Nasib baik komen positif lebih banyak dari negatif, memberikan kami kekuatan untuk terus bertahan. Namun kesannya pada kami tetap ada dari segi mental.

Youtube pula memang sudah sedia ada fungsi butang 'dislike' video yang tak digemari penonton. Tengok berapa 'dislike' saja sudah boleh mental seseorang pencipta kandungan.

Kami tidak mahu menidakkan karier sebagai Youtuber seolah sesuatu yang berbentuk trend atau 'fad', kerana di luar sana ada Youtuber yang benar-benar berjaya.

Namun persoalan utamanya - adakah anda melihat kerjaya sebagai seorang Youtuber sesuatu yang mampu dilakukan hari demi hari, sehinggalah anda bersara?

Berapa lamakah anda mampu mengekalkan momentum penghasilan karya sebelum anda terpaksa mengalah, mengaku tidak berbaloi untuk terus berusaha menarik minat penonton bila hanya mendapat tontonan 1 angka atau berhadapan kutukan?

Adakah anda mampu menghadapi tekanan untuk terus mencari idea penghasilan video, agar saluran Youtube anda terus kekal relevan? Berapa lama anda rasa anda akan sampai ke tahap kehabisan idea?

Semua persoalan di atas merupakan antara tekanan yang dihadapi Youtuber tanpa sedar setiap masa, yang kebiasaannya perlu dihadapi seorang diri.

Bagi pencipta kandungan Youtube berkumpulan, mungkin bebannya tidak dirasai sangat tetapi pendapatannya pula perlu dibahagikan sama rata.

Pasti ramai di antara kita mengidamkan pendapatan lumayan seorang Youtuber, seperti yang kerap kali dikongsikan.

Kisah Youtuber tempatan seperti Sugu Pavithra yang menjana lebih RM8,000 sebulan hanya dengan Youtube memang mengujakan.

Namun seperti yang sudah kami nyatakan dengan panjang lebar di atas, memiliki saluran Youtube yang tidak dikenali membawa kepada banyak tekanan dan masalah yang perlu dihadapi sendiri.

Memiliki saluran Youtube yang terlalu popular dengan jutaan tontonan sebulan juga membawa kepada masalah yang unik dan berbeza tekanannya - termasuklah kehadiran automatik pihak-pihak yang secara tiba-tiba mula membenci anda.

Sebelum anda mula mengidamkan impian untuk jadi seorang Youtuber berjaya, tanyalah pada diri anda sendiri - berapa pendapatan yang anda rasa berbaloi untuk anda hilang privasi anda?

Dalam era internet, individu berniat baik pun setiap masa terpaksa berhadapan dengan orang yang cuba menjatuhkan mereka. Berapa ribu anda perlu sebulan, untuk anda berhadapan dengan orang yang akan ketawa melihat anda merana?


Etnik Mosuo : Komuniti China Yang Tidak Mengiktiraf Hubungan Suami Isteri

Seandainya kami sebutkan kepada anda siapakah ketua kepada keluarga, majoriti antara anda pasti akan menyebut bapa atau suamilah yang akan bertindak sebagai ketua.

Namun untuk satu komuniti kecil yang tinggal berdekatan dengan sempadan Tibet dinamakan sebagai Mosuo, tradisi masyarakat di situ meletakkan wanita sebagai ketua kepada keluarga.

Bukan setakat itu saja, seseorang lelaki pula dianggap tidak perlu memainkan peranan sebagai seorang bapa dan perkahwinan pula - hanyalah satu ikatan yang tidak bermakna bagi mereka.

Dalam erti kata lain, kehidupan di situ berkisar kepada kedudukan wanita sebagai ketua kepada keluarga dan seorang lelaki hanyalah penderma benih, apabila zuriat dimahukan mana-mana wanita.

Sehingga kini dianggarkan lebih 40,000 orang etnik Mosuo masih hidup, majoritinya di sekitar Tasik Lugu yang terletak dalam wilayah Yunnan serta beberapa kawasan tinggi di banjaran Himalaya.

Berbeza dengan majoriti masyarakat dunia, orang Mosuo mengamalkan sistem warisan keluarga yang meletakkan beban sepenuhnya kepada kaum wanita - berlawanan dengan sistem patriarki yang lebih popular.

Sistem sosial ini yang dikelaskan sebagai sistem matrilineal menjadikan wanita sebagai pewaris sepenuhnya mana-mana keluarga, diberikan hak sebagai ketua, hak membuat keputusan serta pewarisan harta.

Walaupun satu ketika dulu sistem ini sangat popular di China, berikutan perubahan zaman sistem matrilineal mula digantikan dengan patrilineal yang cenderung ke arah bapa/lelaki.

Etnik Mosuo dipercayai merupakan satu-satunya kaum etnik minoriti di China yang masih terus berpegang kepada tradisi ini, menjadikan komuniti mereka berada dalam satu kedudukan yang unik serta layak dikatakan melawan arus peredaran zaman.

Dalam budaya orang Mosuo, tidak wujud istilah perkahwinan tradisional antara seorang lelaki dan seorang wanita yang biasa kita ketahui. Apa yang ada adalah sistem yang dikelaskan sebagai 'zǒu hūn in' atau 'perkahwinan berubah-ubah' di mana tidak ada istilah suami atau isteri digunakan.

Hubungan lelaki dan wanita dalam masyarakat Mosuo bermula dengan upacara tari menari yang dianjurkan. Pihak lelaki perlu meminta izin untuk bersuai kenal dengan wanita yang disukainya, dengan menyentuh tangan wanita tersebut semasa tarian.

Persetujuan wanita itu dianggap sah sekiranya wanita tersebut kembali menyentuh tangan lelaki itu sebelum tarian tamat, menandakan bermulanya hubungan antara kedua-duanya.

Selepas kedua-duanya setuju, pasangan tersebut perlulah melaporkan hubungan mereka kepada ketua komuniti bagi tujuan kebenaran dan mereka bolehlah menjalinkan hubungan, sama ada secara intim atau tidak.

Apa yang berlaku kepada pasangan itu selepas itu terpulang kepada pasangan tersebut sama ada merancang mahu hubungan panjang, sekadar mahu melepaskan kehendak seksual, mahu menimang cahaya mata atau sekadar mahu berhubungan satu malam sahaja.

Bagi mereka yang memilih untuk berhubungan panjang sehingga mendapat cahaya mata, hubungan itu harus difahami sejak mula tidak bersifat eksklusif dan bukanlah satu ikatan yang sah. Kedua-duanya tetap hidup berasingan dengan keluarga masing-masing tetapi boleh bertemu hanya pada waktu malam.

Seandainya wanita itu sudah mengandung - situasi mereka akan lebih menarik untuk dicerita.

Disebabkan oleh tradisi matrilineal komuniti Mosuo, lelaki yang membuntingkan pasangannya tidak dianggap sebagai bapa kepada anak itu.

Sebaliknya lelaki itu atau bapa kepada kandungan tersebut 'dibebaskan' daripada tanggungjawab seorang bapa, digantikan dengan adik-beradik lelaki dan pakcik wanita tersebut yang akan bertindak membesarkan anak-anak dalam keluarga mereka.

Disebabkan oleh sistem ini, layak dikatakan lelaki dan wanita dalam komuniti Mosuo sebenarnya bebas melakukan hubungan seksual dengan mana-mana individu lain yang mereka berkenan - namun tradisi bertukar-tukar pasangan dengan giat semakin lama semakin kurang dilakukan.

Kini lebih ramai wanita etnik Mosuo memilih untuk kekal dengan seorang pasangan sahaja setiap malam, walaupun secara zahirnya mereka bebas untuk memilih sesiapa saja yang mereka dambakan.

Generasi-generasi Mosuo terdahulu dikatakan mengamalkan kehidupan lebih longgar, sehingga ada wanita yang memiliki lebih 50 pasangan sepanjang hidup sehingga tidak tahu siapakah ayah kepada anak-anaknya.

Walaupun demikian, perkara itu tidaklah dipandang serong mereka kerana mereka tahu, tugas membesarkan tidak akan melibatkan bapa kandung anak tersebut.

Bagi menyokong sistem hidup tersebut, semua keluarga orang Mosuo mengamalkan corak hidup yang unik. Ketua keluarga mereka yang utama, adalah nenek diikuti anak perempuan pertama.

Semua adik beradik akan tinggal serumah bersama ibu bapa sepanjang hayat, tanpa ada individu dari keluarga luar dibenarkan tinggal sebagai ahli rasmi rumah tersebut.

Semua individu lelaki dalam keluarga wajib memainkan peranan membesarkan anak saudara mereka daripada kecil sehinggalah besar, daripada semua segi termasuklah kewangan.

Bagi lelaki yang mempunyai pasangan, mereka perlulah menyelinap masuk ke rumah keluarga pasangan mereka sekitar jam 12 tengah malam atau 1 pagi dan meluangkan masa bersama.

Apabila tiba jam 5 ke 6 pagi, lelaki tersebut perlulah bergegas keluar meninggalkan rumah pasangan mereka kerana mereka tidak dibenarkan untuk terus berada di situ.

Ada pasangan lelaki yang mahu memainkan peranan yang lebih besar kepada anak kandungnya, namun interaksi mereka berdua nyata berdepan kekangan - disebabkan oleh keperluan untuk lelaki tersebut menjaga anak saudara yang ada, mengehadkan masa untuk dia melawat atau menjaga anak kandungnya sendiri.

Pasti anda sedang menggelengkan kepala cuba menghadam corak hidup mereka, tetapi bagi orang Mosuo - tradisi sebegini membawa banyak faedah.

Yang utama, kesan perceraian yang selalunya akan memberikan kesan buruk pada kanak-kanak tidak wujud, disebabkan oleh ketiadaan sistem perkahwinan itu sendiri. Anak-anak tahu pakcik dan makcik mereka akan senantiasa ada untuk membesarkan mereka, tidak lagi perlu diganggu fobia 'ayah lari' yang kerap melanda pasangan biasa.

Kebebasan untuk memilih pasangan secara terbuka, tidak eksklusif dan tidak terikat dikatakan orang Mosuo memberikan mereka lebih banyak kebebasan dalam merancang hidup.

Sistem rumahtangga yang mewajibkan semua anak beranak tinggal dengan ibu mereka, tanpa kemasukan orang luar membolehkan warga tua di Mosuo mendapat penjagaan anak kandung setiap masa.

Bagi pasangan pula , liberalisasi dalam memilih pasangan membolehkan masyarakat Mosuo bebas daripada perasaan-perasaan negatif yang kerap melanda pasangan lain, seperti rasa cemburu atau cenderung untuk mengongkong pasangan.

Keterbukaan yang diamalkan membolehkan sesiapa saja jadi pasangan kepada sesiapa saja, menyebabkan perhubungan di sana berlaku dalam suasana yang dipercayai lebih positif.

Begitulah kisah orang Mosuo di China, di mana wanita diangkat sebagai ketua keluarga dan label suami serta isteri, tidak wujud kerana bagi mereka kedua-duanya tidak membawa sebarang makna.


Kisah Bagaimana Mafia Kukuhkan Kuasa Politik di Itali Ketika Covid-19

Ketika artikel ini ditulis, pandemik COVID-19 belum lagi menyusut. Bahkan, di Malaysia kita masih dalam keadaan berjaga-jaga memandangkan terdapat tanda-tanda bahawa gelombang kedua jangkitan pandemik ini bakal terjadi sekiranya kita mengambil sikap sambil lewa tidak mengamalkan prosedur yang ditetapkan.

Apa yang pasti, pandemik ini memberikan impak yang cukup besar sama ada secara negatif mahupun positif. Ketika sebahagian besar manusia makin hidup sukar kerana hilang pekerjaan, tidak boleh berniaga dan seumpamanya, ada juga segelintir manusia yang kekayaannya makin berlipat kali ganda ketika musim COVID-19 ini.

Di Itali, menarik pula kisahnya. Ketika banyak perniagaan terjejas teruk, kumpulan mafia di sana semakin mengukuhkan penguasaan dan empayar perniagaan mereka. Bagaimanakah perkara ini mungkin berlaku?

Di Itali, terdapat 4 kumpulan sindiket jenayah terancang yang besar: 'Ndrangheta, Cosa Nostra, Camorra dan Sacra Corona Unita. 'Ndrangheta dipercayai kumpulan yang paling kuat, terkaya dan paling meluas perniagaan mereka dengan memiliki banyak rangkaian antarabangsa.

Kumpulan 'Ndrangheta ini dikuasai oleh sebuah keluarga dan sangat licik menyembunyikan jenayah mereka sehingga menyukarkan mereka didakwa oleh undang-undang. Kumpulan ini juga dikatakan mengendalikan 80% urusan pengedaran dadah di Eropah.

Sementara itu, kumpulan Cosa Nostra dan Camorra yang kekuasaannya goyah akibat tindakan keras penguatkuasaan undang-undang dan konflik dalaman telah melihat tanda-tanda pemulihan. Mereka mampu membeli perniagaan dan aset seperti restoran dengan harga murah yang berfungsi untuk menutup kegiatan penggubahan wang haram.

Kumpulan-kumpulan mafia ini juga berusaha memanfaatkan subsidi yang diberikan oleh kerajaan. Sekumpulan penyiasat Itali mendedahkan tiga syarikat yang dikendalikan oleh anggota 'Ndrangheta didakwa menerima lebih dari[ada €45,000 dana bantuan yang diperuntukkan oleh kerajaan untuk darurat COVID-19.

Ketika banyak perniagaan dilelong, kumpulan-kumpulan mafia ini pantas mengambil kesempatan membelinya dengan  harga yang jauh lebih murah bagi mengaburi perniagaan haram mereka. Pada masa yang sama, mereka bakal menjana keuntungan yang besar apabila ekonomi kembali pulih kerana perniagaan-perniagaan yang dibeli ini sememangnya sah daripada segi undang-undang.

Pandemik COVID-19 ini telah menyaksikan banyak perniagaan "halal" dan sah sudah dikuasai kumpulan ini.

Ketika pandemik sedang memuncak di Itali, pendapatan kumpulan mafia ini juga terjejas kerana banyak perniagaan mereka antaranya penyeludupan dadah, penyeludupan manusia dan perjudian terkesan. Walau bagaimanapun, mereka masih mempunyai kewangan yang kukuh untuk beroperasi seperti biasa hasil daripada perniagaan mereka tahun-tahun sebelum ini.

Malah, kumpulan ini juga telah bertindak mengagihkan makanan dan keperluan harian kepada penduduk yang memerlukan. Perkara ini telah dilihat jelas di beberapa kawasan Itali yang telah menjalani tempoh kawalan pergerakan antaranya di Naples dan Palermo.

Di Naples pula, kumpulan mafia tempatan telah berselindung di sebalik perniagaan penghantaran makanan ke rumah. Selain menghantar makanan, mereka akan turut menghantar dadah yang dipesan oleh pelanggan mereka.

Kumpulan penjenayah di selatan Itali juga telah memberikan bantuan kewangan kepada individu dengan jumlah antara €300 hingga €400 pada satu-satu masa (antara £266 hingga £354). Inisiatif ini diambil memandangkan pihak kerajaan terlalu lambat menghulurkan bantuan kepada penduduk yang sangat memerlukan.

Kumpulan penjenayah ini juga memberikan bantuan kewangan kepada syarikat perniagaan tempatan yang bergelut. Salah satu contohnya adalah ‘Ndrangheta, kumpulan mafia terkuat di Itali yang menawarkan pinjaman dengan kadar faedah lebih rendah daripada bank tempatan.

Pinjaman ini ditujukan terutamanya kepada perniagaan kecil dalam bidang pembinaan dan perhotelan yang tidak dapat memperoleh kredit dari bank tetapi sangat memerlukan dana untuk terus beroperasi. Kumpulan ‘Ndrangheta dan seangkatan dengannya mempunyai banyak dana untuk menawarkan pinjaman sebegini kepada pihak yang memerlukan.

Bagi kerajaan, tindakan mafia ini seharusnya dipandang serius. Secara tidak langsung, kumpulan ini akan menningkatkan pengaruh politik mereka dan meluaskan pengaruh mereka dalam kalangan penduduk setempat. Dalam kalangan penduduk setempat, pihak mafia ini dilihat sebagai penyelamat mereka.

Apabila krisis COVID-19 ini selesai, pihak mafia ini dijangka akan meminta pelbagai bantuan sebagai balasan seperti "pencucian" wang atau perlindungan dari polis. Dan kadar pengangguran yang lebih tinggi akan menggalakkan lebih ramai orang muda untuk menyertai kumpulan mafia ini untuk mendapatkan pendapatan yang stabil.

Buat masa in, kerajaan negara-negara di mana mafia ini beroperasi tidak hanya harus menangani COVID-19 tetapi juga mengekang kemajuan kelompok-kelompok mafia ini pada waktu yang sama. Ini adalah alasan tambahan mengapa kerajaan Itali harus bertindak lebih pantas dan proaktif untuk membantu masyarakat umum pada masa yang sukar ini.

Selain Itali, beberapa negara lain seperti Mexico dan Colombia juga menyaksikan trend yang sama di mana kumpulan-kumpulan penjenayah ini mula mengambil kesempatan terhadap keadaan semasa yang terkesan teruk akibat pandemik COVID-19 ini.


Sejarah Akhbar Melayu Pertama Dunia - Alamat Langkapuri

Peredaran zaman telah menyebabkan perubahan identiti orang Melayu, yang satu ketika dulu menaungi hampir keseluruhan benua yang dinamakan sebagai Nusantara. Salah satu negara yang sehingga kini masih banyak dipengaruhi identiti masyarakat Melayu adalah negara Sri Lanka.

Walaupun kini hanya hadir dalam kelompok minoriti, sejarah Melayu Sri Lanka berjaya mencorakkan budaya masyarakat setempat dengan berkesan, sehinggakan elemen-elemen ke-Melayuan masih dapat dilihat di situ.

Hidup dalam suasana dikuasai masyarakat yang bertunjangkan pegangan Hindu dan Buddha, tetap tidak menghalang Melayu Sri Lanka memperkembangkan pengaruh mereka.

Salah satu sumbangan utama mereka kepada etnik Melayu, adalah menerusi penerbitan 'Alamat Langkapuri,' yang dikatakan suratkhabar bercetak berbahasa Melayu pertama di dunia.

Kedatangan orang Melayu beramai-ramai ke Sri Lanka pada awalnya berlaku akibat dua sebab. Yang pertama adalah usaha penjajah melebarkan pengaruh di Ceylon (nama lama Sri Lanka) dengan menggunakan askar di kawasan-kawasan kolonial.

Orang-orang Melayu yang tinggal di Indonesia khasnya di Jawa hadir secara beramai-ramai ketika era penjajahan, sama ada semasa zaman Belanda atau kemudiannya British untuk tujuan pekerjaan atau dibawa sebagai askar.

Apa yang membuatkan komuniti Melayu di Sri Lanka agak kuat, sebenarnya berpunca daripada tindakan penjajah Belanda yang menggunakan Sri Lanka sebagai pusat orang buangan yang dirasakan menjadi ancaman mereka.

Tokoh-tokoh Melayu dan pemimpin masyarakat di Indonesia, seperti Sheikh Yusof (1684), Raja Amangkurat III (1708) dan Sultan Fakhruddin (1767) dibuang ke situ atas pelbagai dakwaan cuba mencetuskan pemberontakan, menyebabkan wujud susur galur komuniti kepimpinan orang Melayu yang teguh di Sri Lanka.

Jika anda ingin tahu dengan lebih lanjut tentang kisah hidup Sheikh Yusof yang dibuang ke Sri Lanka selama 11 tahun, sebelum dipindahkan penjajah ke Afrika Selatan dan menjadi seorang ulama besar di sana; kami pernah menulis artikel tentang beliau.

Majoriti orang Melayu yang hadir dan memilih untuk terus menetap di situ merupakan kumpulan askar yang berkhidmat bersama tentera Belanda. Tradisi penghijrahan kekal ini diteruskan walaupun Sri Lanka jatuh ke tangan British pada tahun 1796.

Dibantu kewujudan komuniti masyarakat kecil yang mempunyai barisan pemimpin masyarakat yang berpengaruh, peningkatan penyebaran budaya dan tradisi Melayu di Sri Lanka mula berkembang.

Usaha untuk mengekalkan, melindungi dan menyebarkan lagi bahan-bahan kesusasteraan hasil tulisan orang Melayu yang dihasilkan di Sri Lanka sendiri mahupun yang ditulis penulis Melayu lain di kawasan luar, mula giat dijalankan dalam memperkembangkan budaya masyarakat yang terpisah dari tanah asalnya.

Disebabkan penjajahan British, askar-askar Melayu di Sri Lanka turut mula dibawa ke negara kita yang pada ketika itu digelar British Malaya, membentuk kerjasama erat antara askar Melayu di kedua-dua buah kawasan koloni.

Akses kepada karya-karya sastera membolehkan banyak bahan tulisan di bawa pulang ke Sri Lanka, yang ditulis dengan tulisan jawi. Manuskrip berkisar kepada kisah-kisah Rasulullah saw, hikayat-hikayat lama orang Melayu, syair dan sajak ciptaan sendiri mula dipopularkan.

Minda orang Melayu Sri Lanka kepada dunia luar mula berubah lebih luas selepas pembukaan terusan Suez pada tahun 1869, yang menghubungkan masyarakat Melayu dengan komuniti Muslim di Asia Barat.

Kesedaran kepada pentingnya orang Melayu generasi-generasi berikutnya untuk mempunyai satu wadah yang menerbit dan memperkembangkan karya, ideologi dan juga berita berkait dengan aktiviti masyarakat Melayu mula digerakkan di Sri Lanka.

Baba Yunus Saldin yang lahir pada tahun 1832 merupakan seorang penulis Melayu di Ceylon (nama lama Sri Lanka) yang cukup prolifik. Dia adalah antara generasi lapisan ketiga komuniti Melayu Sri Lanka, selepas datuknya berpindah ke situ di bawa Belanda; meninggalkan kampung halaman asal keluarganya di Madura.

Dianggap seorang genius dalam penulisan, dua karya terkenal beliau iaitu Syair Faid al-Abad dan Kitab Segala Peringatan meletakkan beliau sebagai tokoh bidang sastera penulisan tempatan yang juga berpengetahuan luas dalam ilmu agama.

Kemahiran Baba Yunus dalam bidang litografi dan percetakan hasil pengalamannya bekerja dalam rumah-rumah penerbitan milik penjajah, membantu dia mengepalai penerbitan akhbar bercetak orang Melayu pertama di dunia.

Diterbitkan secara berkala setiap dua minggu sekali, akhbar yang diberikan judul 'Alamat Langkapuri' dihasilkan rumah penerbitan Baba Yunus khusus untuk mempopularkan budaya dan bahasa orang Melayu, melalui gabungan berita dan karya tulisan komuniti tempatan.

Usaha itu yang dilakukan sepenuhnya bermula pada tahun 1869 dengan sokongan dana Baba Yunus sendiri, bagaimanapun tidak dapat kekal bertahan lama. Kos cetakan dan penerbitannya gagal balik modal akibat kekurangan pembaca menyebabkan kerugian kepada Baba Yunus.

Beliau memilih untuk menghentikan penerbitan akhbar tersebut pada penghujung tahun 1870 sebelum cuba memulakannya sekali lagi pada tahun 1877, berdepan nasib serupa.

Walaupun tidak dapat kekal lama, usaha baik Baba Yunus menerbitkan 'Alamat Langkapuri' mencatatkan sejarah dalam rekod penerbitan masyarakat Melayu sebagai akhbar orang Melayu pertama diterbitkan dalam bahasa Melayu.

Banyak pihak sehingga kini masih tersalah anggap akhbar 'Jawi Peranakan' yang terbit pada tahun 1876 di Singapura, merupakan akhbar pertama berbahasa Melayu sedangkan 'Alamat Langkapuri' sudah terbit lebih awal hampir 7 tahun sebelumnya.

Hasrat Baba Yunus tidak pernah padam walaupun Alamat Langkapuri gagal bertahan dua kali cubaan. Dia kembali dengan konsep baru, menerbitkan akhbar 'Wajah Selong' pada tahun 1895 cuba mensasarkan skop pembaca lebih luas di serata Asia Tenggara.

'Wajah Selong' memaparkan berita yang mencakupi isu antarabangsa, cuba menghubungkan masyarakat-masyarakat Melayu melalui isu semasa dan penekanan kepada karya kesusasteraan tidak lagi dijadikan fokus utama.

Sehingga kini, belum lagi ditemui sebarang bentuk salinan atau karya asal 'Wajah Selong' yang masih tinggal. Bagi 'Alamat Langkapuri' pula - hanya tinggal satu saja salinan yang berjaya diselamatkan; kini disimpan di Arkib Negara Sri Lanka di Colombo.

Dicetak di atas sehelai kertas yang dilipat kepada empat muka surat, akhbar tersebut yang dijilidkan sebagai isu ke 4, terbit pada 16 Rabiulakhir 1286 atau 25 Julai 1869 memberikan kita gambaran ringkas tentang masyarakat Melayu zaman tersebut yang hadir jauh di tanah orang.

Sehingga kini, sejarah status 'Alamat Langkapuri' yang diisytihar sebagai akhbar berbahasa Melayu pertama dunia dari segi akademik, dicabar sebuah penerbitan yang dikatakan telah wujud lebih awal.

'Soerat Kabar Bahasa Malaijoe', yang diterbitkan pada 9 Februari tahun 1856 di Surabaya menggunakan tulisan rumi didakwa merupakan akhbar berbahasa Melayu pertama yang sebenar.

Bukti yang jelas serta kewujudan salinan asal memperkukuhkan dakwaan ini namun keasilan 'Alamat Langkapuri' yang dihasilkan dengan menggunakan tulisan Jawi, tulisan rasmi masyarakat Melayu era tersebut meletakkannya dalam kategori tersendiri.


6 Bahasa Fiksyen Yang Lengkap Untuk Digunakan

Bahasa merupakan satu elemen yang cukup penting dalam tamadun manusia dalam memudahkan komunikasi.

Sama ada melalui bentuk tulisan, lisan atau gabungan kedua-duanya, kepelbagaian dan variasi bahasa biasanya ditentukan melalui etnik, warisan, keturunan, geografi, ketamadunan dan bermacam lagi faktor yang mengubah dan menambah baik tahap pengembangan sesuatu bahasa.

Bagaimanapun ada juga bahasa-bahasa fiksyen yang direka, khas untuk kegunaan watak dalam filem-filem cereka yang memerlukan penjanaan kreatif menghasilkan bunyi, ejaan dan mungkin juga sistem tulisan yang belum pernah ada.

Berikut adalah lima bahasa yang dihasilkan secara fiksyen - tetapi boleh dipelajari oleh anda, sekiranya anda ada masa.

Filem yang menggabungkan aksi nyata dan grafik komputer yang masih mengagumkan walaupun sudah berusia lebih 10 tahun, memaparkan penggunaan bahasa yang dinamakan sebagai Na'vi, penuturnya pula adalah makhluk asing yang tinggal di planet Pandora.

Dicipta oleh seorang profesor linguistik bernama Paul Frommer dari University of Southern California. Sesuatu yang menarik untuk anda tahu, Frommer seorang lulusan Matematik tetapi memilih jurusan bahasa sebagai karier selepas pengalamannya mengajar di Terengganu, Malaysia dalam bahasa Melayu membuatkannya jatuh cinta dengan bahasa!

Dicipta dalam masa 6 bulan untuk penghasilan lebih 1,000 patah perkataan pertama, selepas tayangan filem Avatar, Frommer meneruskan usaha menambah baik dan memperbaiki tatabahasa Na'vi menambahkan lagi jumlah perkataan kepada 2,900 jenis.

Sekiranya 'Avatar' ditulis dalam bahasa Na'vi, sebutannya adalah 'uniltìrantokx.' Susah nak jual filem dengan tajuk sedemikian. (belajar bahasa Na'vi)

Siri televisyen popular Game of Thrones (dengan penamat paling mengecewakan dalam sejarah siri televisyen) memaparkan penggunaan sejenis bahasa yang dinamakan sebagai 'High Valyrian' atau Valyrian Tinggi.

Bahasa unik ini dicipta oleh seorang penulis dan ahli linguistik bernama David Peterson, yang turut sama membantu penghasilan bahasa fiksyen untuk dua filem Marvel iaitu Thor dan Doctor Strange. Peterson menubuhkan Language Creation Society (LCS) pada tahun 2007 bersama 9 orang lagi ahli bahasa.

HBO, penerbit Game of Thrones memberikan peluang kepada semua ahli LCS untuk cuba mencipta bahasa bagi kegunaan siri tersebut, berasaskan kepada apa yang telah terkandung dalam novel asal tulisan George R.R. Martin.

Idea yang dibawakan Peterson terpilih dan dia diberikan tugas memperkembangkan tatabahasa Valyrian yang ada.

Bagi peminat siri tersebut, mereka sudah pasti mengingati frasa-frasa yang disebutkan watak-watak dalam siri tersebut yang pada pendapat penulis - memang agak unik bunyinya dan kena dengan paparan yang disampaikan.

Setakat ini, High Valyrian mempunyai 2,000 lebih kosa kata kesemuanya yang anda boleh pelajari di laman web pendidikan Duolingo. Ingat! Valar morghulis!

Jika Na'vi dan Valyrian tinggi memaparkan penciptaan kosa kata baru, bahasa Dovahzul yang dicipta khas untuk kegunaan permainan video popular Elder Scrolls : Skryim pula turut sama mencipta huruf-huruf bagi membentuk sistem tulisannya.

Dicipta sebagai satu cara komunikasi di antara haiwan-haiwan naga yang terkandung dalam judul tersebut, Dovahzul dibentuk hasil daripada gabungan istilah-istilah bahasa Sanskrit, Inggeris kuno, Latin serta Jerman yang diubah bagi membentuk bunyi yang lebih keras sesuai tema yang dipersembahkan.

Sistem tulisannya pula diambil daripada bentuk-bentuk tulisan lama digunakan oleh Tamadun Sumeria, yang dikenali sebagai 'cuneiform.' Cuneiform asal merupakan sistem tulisan yang diukir ke atas batu bagi membentuk perkataan, jadi simbol yang terhasil juga lebih bersifat geometrik tanpa banyak menggunakan lengkungan.

Dua orang individu terlibat dalam penciptaan bahasa Dovahzul. Emil Pagliarulo adalah seorang penulis yang berpengalaman luas dalam industri permainan video, bertindak sebagai pereka kosa kata.

Sementara itu (mendiang) Adam Adamowicz, seorang pelukis berbangsa Poland yang pernah bekerja sebagai pelukis komik bertindak merekabentuk huruf-huruf untuk setiap sebutan. Apa yang lebih mengagumkan - mereka berdua turut sama memperkenalkan sistem 'past, present and future tense' (pautan PDF) ke dalam bahasa yang dihasilkan.

Siri 'Star Trek' yang mempersembahkan banyak episod penjelajahan angkasa, sudah tentu memerlukan penciptaan bahasa yang pelbagai bagi menghasilkan kesan dialog yang tampak asing.

Disebabkan itulah sehingga kini dua bahasa popular siri/filem tersebut iaitu bahasa Vulcan yang digunakan oleh etnik fiksyen Vulcan serta bahasa etnik Klingon, yang kerap kali diajuk kerana mempunyai kosa kata yang agak melucukan apabila dituturkan.

Kedua-dua bahasa mempunyai sejarah yang panjang, kerana siri televisyen popular ini mula ditayangkan sejak era 1960-an lagi dan penyelidikan serta penambahan kepada kosa kata, tatabahasa dan cara sebutannya juga berubah-ubah.

Bahasa Vulcan muncul lebih awal, pada tahun 1967 hasil ciptaan tidak rasmi seorang ahli bahasa yang juga peminat siri Star Trek bernama Dorothy Jones Heydt. Tulisan ringkas beliau mula popular sebelum lebih ramai membantu menghasilkan kosa kata baru yang akhirnya diangkat menjadi sebahagian daripada karya rasmi siri tersebut.

Namun bahasa Klingon mendapat sambutan lebih menggalakkan berbanding Vulcan. Bahasa Klingon dicipta oleh seorang ahli bahasa bernama Marc Okrand, semasa penghasilan filem Star Trek II : The Wrath of Khan pada tahun 1982.

Kedua-dua bahasa mempunyai kamusnya sendiri, buku tatabahasa serta kerap kali ditambah baik. Beberapa karya klasik sudah diterjemahkan ke bahasa Klingon sepenuhnya dan lebih lucu, enjin carian Bing membolehkan anda menterjemahkan bahasa tersebut kepada mana-mana bahasa lain.

Siri novel 'Lord of the Rings' yang menjadi acuan kepada banyak penghasilan karya-karya fantasi moden memaparkan terlalu banyak bahasa fiksyen, yang berjaya digambarkan dengan baik oleh penulisnya J.R.R. Tolkien - khasnya untuk kegunaan makhluk cantik yang dikenali dengan istilah 'elf.'

Dalam keluarga asal bahasa fiksyen yang dicipta Tolkien, dianggarkan wujud 15 dialek yang berbeza-beza bagi menampakkan kasta antara kumpulan etnik yang ada dalam komuniti 'elf.' Dan itu hanya untuk satu komuniti, belum mengambil kira kaum-kaum makhluk fantasi lain yang dicipta.

Di antara kesemua bahasa rekaan Tolkien, dua layak dikatakan lengkap - Quenya dan Sindarin dan kedua-dua inilah yang terus popular sehingga kini, sehinggakan mempunyai penutur yang benar-benar mahir serta mampu berkomunikasi sepenuhnya hanya dengan menggunakan bahasa fiksyen tersebut.

Latar belakang Tolkien sendiri menunjukkan hidupnya berkisar kepada penguasaan bahasa. Tolkien mengakui dia gemar belajar perkataan baru.

Beliau belajar tentang bahasa sejak usia muda dan mula mencipta kosa kata sendiri pada awal belasan tahun, selepas menguasai bahasa Esperanto - bahasa pengantara yang dicipta untuk membolehkan dua orang yang tidak faham antara satu sama lain, boleh berkomunikasi dengan baik.

Menguasai bahasa Latin, Greek, Inggeris kuno, Jerman serta beberapa bahasa Eropah lain, Tolkien menggunakan bakatnya dalam bidang bahasa bagi membentuk banyak laras bahasa unik dalam bentuk fiksyen - yang nyata terus kekal diamalkan peminat tulisan beliau dalam komunikasi.

Bahasa ini mula popular di Malaysia sekitar tahun 1990an selepas tayangan filem Puteri Impian lakonan Amy Mastura ditayangkan. Apa yang menarik, bahasa ini menggunakan Bahasa Malaysia sebagai asas perbualan namun hanya orang tertentu sahaja yang boleh memahaminya.

Sebagai contoh, sekiranya anda ingin menyatakan "saya mahu makan" anda perlu mengolah ayat anda ke Bahasa F "safayafa mafahufu mafakanfan". Menarik bukan?

Bahasa ini biasanya digunakan oleh remaja wanita dan bagi remaja lelaki, ianya agak sukar untuk difahami. Perlu diingati, sekiranya anda menggunakan Bahasa F ini, orang sekeliling akan berasa kurang senang dengan anda.

Bagi penulis, Bahasa F ini sangat bagus untuk digunakan untuk melepasi kepintaran algoritma automatik Google dan Facebook. Juga sangat sesuai dijadikan sebagai katalaluan anda kerana penggodam sudah tentu tidak memiliki kamus (wordlist dictionary) katalaluan Bahasa F ini untuk mencuri katalaluan anda.


2 Peristiwa Sejarah Di Mana 11 Hari Dalam Kalendar Dibuang

Kami ajukan kepada anda satu persoalan; adakah anda merasakan tarikh dalam kalendar itu sesuatu yang muktamad dan tidak boleh diubah?

Sebagai contoh katakanlah kerajaan Malaysia merasakan tahun 2020 ini banyak masa terbuang disebabkan oleh Covid-19, boleh tak kerajaan kita mengisytiharkan tahun 2020 dianggap hanya bermula semula selepas pandemik ini selesai bagi menjimatkan hari-hari yang telah kita 'buang'?

Sebenarnya boleh! Tetapi itu adalah contoh yang agak ekstrim. Ini kerana dalam sejarah tamadun dunia khasnya Eropah, wujud dua peristiwa di mana kalendar dipercepatkan atas keperluan.

Selama hampir 16 abad, masyarakat Eropah zaman dahulu menggunakan sistem kalendar Julian yang diperkenalkan Julius Caesar, pemerintah Empayar Rom pada tahun 46SM.

Dengan menggunakan perkiraan 365 hari dalam tahun biasa dan 366 hari dalam tahun lompat yang hadir setiap empat tahun sekali, kalendar Julian hampir menyamai gerakan sistem solar kita, namun ralat dalam kiraannya mula mengalami akumulasi sehinggakan kalendar itu tidak lagi tepat - lari beberapa bulan selepas 16 abad.

Masyarakat Eropah khasnya penganut ajaran Katolik meraikan sambutan Easter setiap kali bulan penuh pertama selepas tamat fenomena ekuionoks, kebiasaannya pada 20 atau 21 Mac.

Disebabkan oleh ketidaktepatan kiraan kalendar era tersebut, lama-kelamaan tarikh sambutan Easter mula berlaku bulan-bulan berikutnya, menyebabkan tarikh sambutan serta fenomena ekuinoks yang berlaku tidak lagi seiring.

Demi memperbetulkan sistem kiraan ini, seorang ahli matematik bernama Christopher Clavius diberikan tanggungjawab membetulkannya atas arahan Pope Gregory ke 13, ketua ajaran Katolik era tersebut.

Kiraan yang dilakukan Clavius menunjukkan durasi setahun kalendar Julian yang berlangsung selama 365 hari dan 6 jam, perlu dipendekkan 11 minit untuk membetulkan ralat yang terkandung.

Bagi melaksanakan solusi itu, hampir 11 hari perlu dibuang daripada kalendar tahun tersebut agar tarikh Easter kembali berjalan serentak dengan fenomena ekuinoks setiap tahun.

Atas nasihat tersebut, Pope Gregory ke 13 mengisytiharkan bahawa tarikh 5 Oktober hingga 14 Oktober untuk tahun 1582 tidak akan dikira dalam kalendar tahun tersebut bagi membolehkan kiraan yang lebih tepat dalam diperkenalkan.

Ini bermakna selepas 4 Oktober 1582....kiraan tarikhnya terus melompat kepada 15 Oktober! Pengisytiharan itu memulakan pengenalan kalendar yang kini kita kenali sebagai kalendar Gregorian, yang masih kekal digunakan sehingga kini.

Disebabkan bukan semua pihak mengamalkan sistem baru ini dan kekal dengan sistem Julian, wujudlah catatan-catatan rekod dalam sejarah yang terpaksa dicatatkan dengan dua tarikh berbeza.

Masyarakat Russia misalnya hanya mula mengadaptasi sistem mereka pada tahun 1919. Kerajaan Turki pula menjadi kerajaan Eropah terakhir menggunapakai sistem Gregorian pada tahun 1926.

Kerajaan Arab Saudi pula dianggap mula menggunakan sistem Gregorian secara rasmi pada tahun 2016, selepas mereka mengumumkan perancangan 'Visi 2030' kerajaan mereka; tidak menggunakan kiraan tahun Hijrah Islam.

Pertukaran itu dianggap sebagai satu pertukaran dasar yang baru bagi negara tersebut.

Disebabkan oleh perbezaan aliran ajaran Kristian, kerajaan British menjadi antara kuasa Eropah yang enggan bertukar kepada sistem Gregorian yang dipelopori pemimpin aliran Katolik, sementara Britain lebih kepada gerakan Protestan.

Britain kekal menggunakan sistem Julian sehinggakan berlaku banyak kekeliruan dalam urusan pentadbiran, disebabkan keperluan untuk menuruti dua sistem kalendar yang jaraknya berbeza beberapa bulan.

Parlimen Britain bersidang bagi menyelesaikan masalah ini setelah berlakunya masalah perbezaan sistem kalendar yang diamalkan koloni mereka di seluruh dunia.

Persidangan itu bersetuju ada dua masalah yang perlu diperbetulkan dalam pentadbiran mereka; yang pertama sistem kalendar yang tidak sekat. Yang kedua, menyeragamkan tarikh permulaan tahun.

Ketika era tersebut Britain secara rasmi masih lagi mengamalkan tarikh 25 Mei atau 'Lady Day' sebagai tarikh permulaan sesebuah tahun. Namun beberapa jajahan mereka sudah mengamalkan tarikh 1 Januari sebagai hari permulaan tahun untuk ratusan tahun lamanya.

Pada tahun 1750, kerajaan Britain menerusi Akta Kalendar (Jenis Baru) 1750 mengisytiharkan pertukaran sistem mereka kepada sistem Gregorian di semua kawasan pentadbiran mereka.

Britain juga mengumumkan sistem tahun yang akan mula menggunakan 1 Januari sebagai tahun baru.

Untuk membetulkan kalendar Britain, kerajaan mereka perlu melaksanakan dua perubahan yang agak drastik.

Akta kalendar itu diperkenalkan pada tahun 1750 mengakibatkan tahun 1751 dipendekkan kepada hanya 282 hari. Tahun 1751 dianggap bermula pada 25 Mac 1751 dan tamat pada tarikh 31 Disember 1751; bagi membolehkan 1 Januari 1752 dianggap permulaan tahun baru.

Dalam langkah kedua, Raja George II mengisytiharkan tarikh 2 September 1752 sebagai tarikh akhir kalendar Julian akan digunakan dalam pentadbiran mereka.

Namun untuk menselarikan kiraan tarikh turut memerlukan 'pembuangan' hari sama sepertiapa  yang dilakukan oleh Pope Gregory ke 13 sebelum-sebelum itu.

Kerajaan Britain mengumumkan bahawa tarikh 3 September dan 11 hari seterusnya tidak akan diambil kira, terus melompat kepada 14 September 1752.

Kami tidak tahu apa berlaku kepada mereka yang menyambut hari ulang tahun kelahiran mereka dalam 11 hari yang dipadamkan.

Begitulah dua peristiwa dalam sejarah dunia di mana 11 hari dibuang bagi membetulkan kiraan sistem kalendar dan memudahkan urusan agama masyarakat Eropah.


6 Kempen Iklan Paling Power Dan Berpengaruh di Dunia

Teknik pemasaran yang berkesan seringkali menjadi kunci kejayaan sesuatu produk. Tidak kira berapa bagusnya produk anda sekiranya ianya tidak dipromosikan dengan betul, mungkin tiada siapa yang akan menyedari kewujudannya.

Dalam pasaran yang penuh dengan persaingan, teknik pemasaran yang bagus membolehkan produk anda lebih menonjol daripada produk pesaing. Dalam sejarah, kita dapat lihat beberapa kempen pengiklanan berpengaruh yang bukan sahaja berkesan, tetapi membuatkan orang ramai mengingatinya sampai bila-bila.

Kali ini, kami ingin berkonngsi 6 iklan paling berpengaruh di dunia yang pernah dihasilkan oleh syarikat-syarikat ternama.

Imej diatas yang disertakan dengan ayat "I Want You" masih popular sehingga kini dan kerap dijadikan sebagai meme. Berbanding dengan kempen-kempen pemasaran popular lain dalam senarai ini, kempen "I Want You" ini bukanlah bertujuan untuk memasarkan sesuatu produk, sebaliknya merekrut askar ketika Perang Dunia 1 dan 2 dahulu.

Benar, satu ketika dahulu Amerika Syarikat telah melancarkan kempen besar-besaran untuk merekrut anak muda bagi menyertai pasukan askar negara tersebut. Kempen ini menggunakan gambar seorang lelaki dengan topi tinggi, kening lebat dan menunjukkan jari kepada para pembaca dengan ayat "I Want You".

Sesetengah pihak mengatakan bahawa lelaki tersebut adalah "Uncle Sam", nama yang turut merujuk kepada negara Amerika Syarikat. Walaupun kesan daripada kempen rekrut ini menyaksikan Amerika Syarikat telah menyebabkan ramai manusia terbunuh, tidak boleh dinafikan bahawa kempen ini sangat efektif.

Kempen "Share a Coke" pertama kali dilancarkan di Australia pada tahun 2011 sebelum berkembang ke beberapa buah negara termasuklah Malaysia. Pada dasarnya ia melibatkan perubahan rekabentuk tradisional tin minuman Coca-Cola dengan menyertakan tulisan yang berbunyi "Share a Coke with..." yang disertai dengan seseorang individu.

Kempen ini diterima dengan baik sehingga akhirnya ditiru di negara lain di seluruh dunia dengan sedikit perubahan unik mereka sendiri seperti papan iklan interaktif di Israel atau pilhan untuk mencetak nama sendiri seperti di China dan Malaysia.

Ada sesiapa yang masih menyimpan tin minuman Coca-Cola yang dicetak dengan nama anda sendiri?

Ayat "Just Do It" seolah-olah merupakan satu ayat berbentuk kata-kata motivasi. Namun, ramai orang tahu bahawa ianya merupakan slogan yang sinonim dengan jenama suka Nike. Kempen "Just Do It" diperkenalkan oleh Nike untuk memperluaskan lagi skop jenama mereka yang pada awalnya lebih berkait rapat untuk sukan marathon.

Kempen "Just Do It" merupakan usaha Nike pada penghujung tahun 80 untuk menyayingi jenama Reebok yang menawarkan peralatan sukan untuk pelbagai jenis sukan. Kempen ini juga merupakan usaha untuk mengajak rakyat tempatan mengamalkan gaya hidup yang sihat dan memberi insprasi kepada orang ramai untuk berusaha sedaya upaya melebihi kemampuan mereka.

Kempen ini yang turut diperkuatkan dengan kerjasama bintang sukan terkenal Michael Jordan dianggap antara kempen jenama sukan paling terkenal di dunia dan ayat "Just Do It" ini terus melekat di kalangan peminat sukan sehingga ke hari ini.

Impak daripada kempen ini dapat dilihat daripada jumlah kutipan jualan produk Nike yang terus melonjak naik. Pada tahun 1988, pendapatan Nike adalah sekitar $800 juta dan menjelang 1998, jumlah kutipan jualan mereka mencececah $9.2 bilion. Walau apa pun yang anda lakukan, ingat "Just Do It"!.

Gambar poster di atas kerap dilihat sebagai meme pada masa kini, terutamanya bagi mereka yang memperjuangkan gerakan feminisma. Namun, mungkin ramai yang tidak tahu gambar wanita yang digambarkan kuat dan berotot itu merupakan poster yang dihasilkan oleh syarikat Westinghouse Electric.

Westinghouse Electric merupakan syarikat yang menghasilkan helmet keselamatan untuk kegunaan tentera di medan perang. Poster ini dihasilka untuk menaikkan moral dan semangat pekerja wanita dan menggambarkan usaha mereka ini juga akan membantu pejuang dan askar-askar Amerika Syarikat untuk menang di Perang Dunia Kedua.

Namun, hanyalah menjelang 1970-an dan 1980-an imej ini tiba-tiba popular dalam kalangan gerakan feminisma sebagai simbol pemerkasaan wanita . Sejak itu, imej ini digunakan oleh semua orang dari jenama Clorox hingga Beyoncé untuk menyampaikan idea bahawa wanita adalah orang yang kuat dan bebas yang mampu berdikari dan berjaya dengan usaha mereka sendiri.

Bermula dengan iklan seawal tahun 1955, Marlboro Man dengan cepat dikenali sebagai ikon budaya lebih daripada tujuan utamanya sebagai duta atau jurucakap bagi jenama rokok Marlboro. Watak ini menggambarkan seorang lelaki maskulin dan popular di seluruh dunia.

Sebelum kempen yang mengetengahkah watak "Marlboro Man" ini diperkenalkan, rokok yang dijual dalam kotak rokok ini biasanya lebih sinonim dengan wanita. Malah, sebelum Marlboro Man diperkenalkan, syarikat ini juga pernah mengguna slogan “Mild as May” yang fokus pemasarannya lebih kepada kaum wanita.

Watak Marlboro Man dicipta untuk menunjukkan kepada orang ramai bahawa lelaki sejati juga menghisap rokok Marlboro. Marlboro Man adalah seorang koboi yang hidup bebas. Itu adalah gaya hidup yang diinginkan lelaki pada waktu itu dan kempen ini mengakibatkan penjualan jualan rokok Marlboro telah melambung tinggi.

Menjelang tahun 1972, Marlboro adalah jenama tembakau terlaris di dunia dan Marlboro Man terkenal di seluruh dunia. Walau sesetengah negara sudahpun mengharamkan iklan rokok tembakau di siaran arus perdana, watak Marlboro Man masih kekal dalam minda orang ramai.

Iklan ini dianggap antara iklan cetak terbaik sepanjang masa dan salah satu yang paling berjaya sebelum populariti televisyen meletup. Kempen iklan ini berjaya mengubah persepsi orang Amerika mengenai kereta. Sebelum kempen ini, orang Amerika bukan sahaja gemar membeli kereta besar dan berkuasa besar sebagai simbol status, tetapi juga sangat gemar membeli kereta keluaran Jerman,

Pada tahun 1959, Volkswagen cuba melawan arus dan mengubah persepsi ini melalui kempen "Think Small". Iklan ini berksar sekitar bentuk dan ukuran Beetle, yang jauh berbeza dengan kereta lain yang dihasilkan pada masa itu. Gambar kereta tersebut tidak diletakkan di tengah-tengah poster, sebaliknya diletakkan pada bahagian tepi dengan saiz yang kecil.

Tujuan poster ini adalah untuk memfokuskan kepada rekabentuk kereta ini yang minimalis. Kempen ini berjaya menarik perhatian sebahagian rakyat Amerika Syarikat pada ketika itu dan berjaya mengubah persepsi rakyat tempatan di sana bahawa kereta yang bersaiz kecil tetap memberikan keselesaan dan  mempunyai fungsi yang memuaskan.


Bagaimana Kerajaan Malaysia Memanfaatkan Sistem Barter Dengan Negara Lain

Sistem barter merupakan sistem urusniaga yang diamalkan masyarakat dunia lama dahulu, sebelum digantikan dengan sistem wang.

Dalam setiap urusan barter, nilai pertukaran kebiasaannya tidak ditetapkan sebaliknya lebih bergantung kepada persetujuan kedua-dua pihak, sama ada mahu atau tidak menerima tawaran tersebut. Kami pernah menulis tentang urusan barter antara kerajaan Soviet dan syarikat minuman Pepsi yang berjaya dicapai.

Bagaimana pula dengan negara kita? Adakah ada urusniaga melibatkan kerajaan kita yang dilakukan dengan sistem tradisional yang dikenali sebagai barter ini? Ada.

Salah satu agensi paling besar yang menguruskan sistem pertukaran barter di negara kita, adalah POCPA atau 'Palm Oil Credit and Payment Arrangement.'

POCPA ditubuhkan pada tahun 1992 dengan sokongan Bank Negara Malaysia, bagi mengurus dan menjalankan transaksi pertukaran barter menggunakan produk sawit yang banyak di Malaysia untuk ditukarkan dengan produk atau barangan yang diinginkan.

Mana-mana negara yang menyertai program ini diwajibkan untuk membeli sekurang-kurangnya 300,000 tan minyak sawit kita dalam setahun.

POCPA memainkan peranan melalui dua cara, sama ada untuk membantu Malaysia membeli kelengkapan-kelengkapan yang berharga tinggi seperti jentera ketenteraan dan peralatan keretapi yang akan ditukar dengan produk sawit.

Atau negara kita juga boleh menawarkan negara-negara kurang berkemampuan dari segi kewangan, tetapi mempunyai komoditi seperti arang, simen dan bijih besi program pertukaran antara kedua-dua negara.

Antara negara yang masih atau pernah terlibat adalah Pakistan, Sudan, Algeria, Iran, Iraq, Myanmar, Bosnia-Herzegovina dan jangan terkejut pula, Korea Utara. Korea Utara merupakan antara pengeksport baja yang produknya di bawa masuk ke negara kita, dengan produk sawit Malaysia pula dieksport ke sana.

Salah satu kontroversi yang timbul berkaitan dengan urusniaga barter di antara negara kita dan kerajaan luar, adalah usaha kerajaan kita yang dilaporkan pada bulan Mei tahun 2019 - untuk membeli beberapa buah jet pejuang, dengan menggunakan minyak sawit.

Beberapa siri perbincangan dengan negara pembekal bagi menggantikan barisan jet pejuang MiG29 keluaran Russia, dibuka menerusi surat tawaran pembekalan melibatkan negara seperti Russia, Pakistan, China, Itali, Sweden dan Korea Selatan.

Bagaimanapun, bukan semua negara terbuka untuk menerima pembayaran dengan minyak sawit, khasnya negara-negara Eropah.

Apa yang menarik, tawaran ini bukanlah kali pertama dibuat oleh negara kita. Pada tahun 1994, kerajaan Malaysia menerusi Kementerian Pertahanan berjaya menandatangani perjanjian pembelian/pertukaran dengan kerajaan Russia bagi membeli 18 buah jet pejuang MiG-29.

Pembayarannya pula dibuat dengan 80% bayaran berbentuk monetari sementara 20% lagi datang dalam bentuk minyak sawit.

Pada bulan Jun tahun 2019, kerajaan kita mengumumkan persetujuan untuk mengeksport ke negara China 200,000 tan minyak sawit. Sebagai balasan, negara kita akan dibayar dengan perkhidmatan pembinaan, komoditi lain serta peralatan untuk kegunaan awam dan ketenteraan milik China.

Walaupun kerap dikatakan sudah ketinggalan zaman, usaha untuk menghidupkan semula sistem barter dengan lebih luas sudah dimulakan dengan kerjasama empat negara, melibatkan negara kita, Iran, Qatar dan Turki.

Pada penghujung tahun 2019, keempat-empat negara mengumumkan kerjasama bagi memperbanyakkan lagi urusan menggunakan sistem emas dan pertukaran barter, sebagai usaha melindungi sebarang bentuk ancaman kepada masyarakat Islam di masa depan.

Cadangan itu diutarakan selepas dua negara iaitu Iran dan Qatar terjejas teruk, ekoran hubungan diplomatik yang terjejas melibatkan isu-isu antarabangsa.

Urusniaga pertukaran barter terbaru yang cuba dijayakan oleh kerajaan Malaysia, adalah pertukaran minyak sawit Malaysia dengan gula dari India, yang ketika ini masih dalam proses rundingan.

Ini disebabkan oleh tindakan boikot minyak sawit kita oleh negara tersebut disebabkan ketegangan politik.

Selain itu kerajaan Malaysia dan Iran nampaknya sedang mengatur satu bentuk urusan baru, selepas Menteri Luar kedua-dua negara bermesyuarat pada 15 Julai 2020 dan bersetuju untuk mewujudkan satu sistem barter yang lebih tersusun, merangkumi pelbagai bidang industri di antara kedua-duanya.

Walaupun banyak pihak menyifatkan sistem barter ini sudah kuno, jelas sekali peranan sistem barter dalam urusan melibatkan negara-negara sebenarnya masih berjalan dalam skala yang besar, turut sama melibatkan elemen luaran seperti politik, tekanan antarabangsa dan juga keamanan sejagat.


Pulau Vulcan Point : Pulau Dalam Tasik, Dalam Pulau, Dalam Tasik, Dalam Pulau

Pembentukan muka bumi secara semulajadi, mampu menghasilkan banyak keunikan dan keanehan yang mampu membuatkan kita berasa takjub dengan Maha Pencipta.

Salah satu lokasi paling unik di muka bumi, adalah sebuah pulau yang dinamakan sebagai Pulau Titik Vulcan (Vulcan Point Island) yang kedudukannya pasti aneh apabila cuba diterangkan.

Apa yang aneh dan unik tentang pulau kecil ini? Jom kita baca!

Pulau Titik Vulcan adalah pulau terbesar dunia yang terletak di dalam sebuah tasik yang terbentuk akibat aktiviti gunung berapi.

Dikelilingi oleh tasik yang dikenali sebagai Tasik Kuning, tasik itu pula dikelilingi oleh sebuah pulau yang dinamakan Pulau Taal. Pulau Taal pula dikelilingi tasik, yang dinamakan penduduk setempat sebagai Tasik Taal.

Tidak cukup lagi, Tasik Taal dikelilingi oleh kawasan daratan pulau yang membentuk apa yang kita kenali sebagai Pulau Luzon di Filipina.

Ini bermakna Pulau Titik Vulcan terletak dalam sebuah tasik. Tasik itu terletak di tengah-tengah sebuah pulau. Pulau itu pula dikelilingi tasik. Tasik itu pula dikelilingi oleh pulau.

Terletak di wilayah Batangas, satu ketika dulu tasik yang mengelilingi Tasik Taal dinamakan sebagai Tasik Bombon. Lokasi yang unik ini merupakan salah satu destinasi pelancongan yang terkenal di Filipina, namun bentuk muka yang unik ini membawa risiko yang sangat tinggi untuk setiap pelawatnya.

Pulau Taal yang terbentuk menempatkan Tasik Kuning, sebenarnya adalah gunung berapi aktif paling kecil di dunia terbentuk kira-kira lebih 5,000 tahun dahulu.

Walaupun saiznya kecil, gunung berapi tersebut merupakan gunung berapi kedua paling aktif di negara kepulauan itu selepas Gunung Berapi Mayon yang terletak di Bicol.

Ini bermakna Pulau Titik Vulcan sebenarnya berada betul-betul di tengah-tengah sebuah pusat gunung berapi yang aktif. Tasik Kuning yang mengelilingi Pulau Titik Vulcan itu sendiri sebenarnya baru terbentuk selepas letusan yang berlaku pada tahun 1911.

Disebabkan risiko itulah, walaupun Pulau Titik Vulcan dan Pulau Taal merupakan dua destinasi pelancongan utama di situ - risiko untuk pengunjung menyaksikan sendiri fenomena alam yang jarang berlaku itu agak tinggi.

Semenjak letusan besar tahun 1911 yang membentuk Tasik Kuning serta membunuh lebih 1,000 nyawa, aktiviti gunung berapi di situ tidak berhenti-henti malahan semakin aktif.

Gempa bumi direkodkan berlaku sebanyak 57 kali dalam satu hari pada bulan November 2019 sebelum letusan bulan Januari tahun 2020 berlaku.

Pada 12 Januari 2020, letusan yang diramalkan akan berlaku akhirnya benar-benar terjadi, selepas Gunung Berapi Taal meletus sehingga mengakibatkan beberapa kawasan sekitar seperti Manila, Luzon dan Ilocos terjejas disebabkan kepulan asap yang melanda.

Aktiviti gunung berapi itu aktif selama 7 hari dan diisytiharkan susut hanya pada 19 Januari, namun status berjaga-jaga masih belum ditarik balik kerana pergerakan bumi masih dikesan sehingga ke hari ini.

Insiden terbaru itu mengorbankan 39 nyawa kesemuanya. Ini disebabkan ada penduduk yang berkeras enggan berpindah ke pusat perlindungan walaupun arahan sudah dikeluarkan. Harta benda penduduk dan kediaman habis musnah diselaputi debu arang yang turun dari langit.

Lebih malang, letusan yang terbaru itu telah menyebabkan Tasik Kuning yang telah terbentuk lebih 100 tahun kering, dipercayai akibat tindak balas air dengan magma. Disebabkan fenomena ini, Pulau Titik Vulcan yang ada sebelum ini tidak lagi dikelilingi air dan hilang keunikannya.

Ada juga pihak percaya, Tasik Kuning yang terbentuk sebenarnya disebabkan takungan air hujan yang turun di kawasan tersebut. Sekiranya hipotesis ini benar, mungkin 100 tahun lagi Pulau Titik Vulcan akan kembali memunculkan dirinya.

Namun buat masa sekarang, keunikan pulau dalam tasik dalam pulau dalam tasik dalam pulau yang terletak paling dekat dengan kita - terpaksa kita lupakan.


Ke Mana Perginya Peluru Yang Ditembak Ke Udara?

Semua yang dilontar ke atas, pasti akan kembali ke bawah semula disebabkan oleh tarikan graviti. Termasuklah peluru yang ditembak.

Bagaimanapun disebabkan oleh momentum dan kelajuan peluru yang tinggi, sekiranya sebutir peluru ditembak ke udara - jarak yang mampu dicapainya sudah pastilah sukar untuk dilihat di mata kasar. Ini menyebabkan kita endah tak endah saja ke mana 'hilangnya' peluru itu.

Harus kita ingat - semua benda akan jatuh semula, apabila kehilangan momentumnya. Persoalannya, ke mana hilangnya peluru yang ditembak tegak ke angkasa? Sampai ke atmosfera atau adakah akan terkena kapal terbang yang sedang lalu di atas sana?

Salah satu persoalan yang selalu bermain dalam fikiran penulis - mampukah sebutir peluru mengenai kapal terbang yang sedang berlegar di udara?

Soalan ini sukar untuk dijawab melainkan kita mengetahui berapakah ketinggian maksima yang mampu dicapai oleh sebutir peluru. Untuk ini, kita boleh merujuk kepada eksperimen-eksperimen yang telah dijalankan.

Seorang anggota tentera bernama Mejar Julian Hatcher mengeluarkan laporan dalam buku tahun 1947 berjudul Hatcher's Notebook, bahawa sebuah peluru bersaiz .30 kaliber (0.3 inci) jika ditembak terus ke atas - mampu mencapai ketinggian 9,000 kaki (2,743 meter) dalam tempoh 18 saat sebelum jatuh pada kelajuan 91.4 meter per saat selama 31 saat.

Kajian lebih baru memberikan gambaran bahawa peluru mengikut saiznya, mampu mencecah ketinggian 10,000 kaki atau 3 km sebelum jatuh kembali ke bumi.

Sebuah kapal terbang komersial biasanya terbang pada ketinggian 31,000 ke 38,000 kaki atau 9.5 ke 11.5 kilometer dari permukaan. Ini bermakna, agak mustahil untuk sebutir peluru yang ditembak mampu mengenai sebuah kapal terbang yang sudah mencapai altitud optimumnya - melainkan kapal terbang itu baru berlepas.

Kita dah jawab soalan itu! Mari kita lihat wujudkah risiko peluru yang jatuh mampu menyebabkan kecederaan atau lebih teruk, kematian pada seseorang.

Seperti yang kami sudah nyatakan di atas, peluru yang ditembak akan jatuh semula ke bumi selepas kehilangan momentumnya akibat ketiadaan tenaga.

Kejatuhan peluru juga berbeza-beza mengikut kalibernya. Mejar Hatcher menyenaraikan peluru berkaliber .30 akan jatuh pada kelajuan 91.4 meter setiap saat selama 31 saat. Laju juga kan?

Walaupun bunyinya seakan laju tetapi kelajuan peluru yang jatuh sebenarnya lebih perlahan berbanding peluru yang ditembak. Ini berlaku kerana tarikan graviti yang menarik peluru jatuh, jauh lebih lemah berbanding tenaga yang dikenakan kepada peluru untuk menolak dan memacunya keluar.

Melalui penyelidikan yang telah dijalankan, selamat untuk kita menganggarkan secara purata setiap biji peluru yang ditembak, akan jatuh hanya pada kelajuan 10% daripada kelajuan yang dicapainya selepas tembakan dibuat.

Kehilangan tenaga yang banyak juga telah berlaku menyebabkan jumlah tenaga yang memacu peluru itu jatuh, hanya bersamaan dengan 1% daripada tenaga yang terhasil semasa tembakan.

Kita dah tahu peluru jatuh jauh lebih lemah berbanding peluru yang ditembak ke udara. Persoalan utamanya di sini - adakah peluru yang jatuh mampu mencederakan kita?

Tahukah anda, kes-kes individu yang terkena peluru jatuh entah dari mana sebenarnya kerap berlaku? Masalahnya, tiada siapa boleh mengagak di mana peluru akan jatuh disebabkan oleh faktor angin dan tekanan udara.

Salah satu kes yang baru berlaku pada 1 Januari 2020 melibatkan seorang jururawat berusia 61 tahun, yang ketika berlakunya insiden - sedang meraikan sambutan tahun baru di kawasan perkarangan rumahnya dengan membakar mercun.

Entah dari mana datangnya peluru mengenainya dipercayai ditembak individu tidak diketahui yang turut sama meraikan sambutan tersebut, membunuh beliau. Siasatan pihak polis gagal menemui sebarang petunjuk dan satu-satunya kenyataan polis yang mampu dibuat adalah penembak berada terlalu jauh untuk dikenalpasti.

Dalam insiden serupa melibatkan sambutan tahun baru, seorang wakil rakyat di Texas, Amerika Syarikat bernama Armando Martinez terselamat selepas peluru sesat jatuh mengenai kepalanya, mengakibatkan serpihan terlekat di antara tengkorak dan otaknya.

Dia dipercayai terkena serpihan peluru bersaiz .223 kaliber, menyifatkan rasa sakit semasa peluru itu terkena tengkoraknya ibarat penukul yang dihayunkan tepat ke atas kepalanya. Martinez sehingga kini berusaha menggesa kerajaan Amerika Syarikat mengharamkan aksi tembakan ke udara, walaupun belum berhasil.

Warga Iraq memiliki rekod sejarah tembakan ke udara yang agak buruk. Dalam insiden tahun 2003, tembakan ke udara di lepaskan oleh penyokong anti Saddam Hussein demi meraikan kematian dua waris utama pemimpin itu iaitu Uday dan Qusay. 20 orang meninggal dunia akibat peluru sesat.

Selepas kemenangan pasukan Iraq sebagai johan kejohanan Piala Asia tahun 2007, tembakan rambang ke udara yang dilakukan warga negara itu menyebabkan kematian empat orang warga mereka.

Insiden itu tetap berlaku walaupun fatwa pengharamannya, disebabkan risiko sudah dikeluarkan pemimpin masyarakat mereka.

Kejadian sama berulang lagi pada tahun 2013 selepas kemenangan Iraq ke atas Korea Selatan, melayakkan pasukan kebangsaan mereka ke peringkat separuh akhir. Dalam insiden kali ini, 4 orang meninggal sementara 21 lagi cedera dalam kes-kes berasingan.

Salah seorang mangsa, adalah seorang remaja berusia 13 tahun bernama Muqtada yang cedera selepas peluru sesat menusuk bahagian belakang tubuhnya. Disebabkan insiden itu waris keluarga beliau mendoakan pasukan Iraq tewas perlawanan berikutnya.

Doa beliau dimakbulkan. Iraq tewas dalam perlawanan separuh akhir dan tewas teruk dalam perlawanan menentukan tempat ketiga dan keempat.

Pengajarannya di sini? Sekiranya anda tahu ada berlaku tembakan ke udara berdekatan dengan anda, cari bumbung dan berlindunglah dulu dalam seminit dua selepas tembakan.


Telefon Android vs iPhone: Mana Satu Lebih Cepat Susut Nilai?

Kita semua tahu bahawa usia telefon pintar dan penyusutan nilainya adalah pada kadar yang sangat mengejutkan.

Namun, menurut laporan oleh laman sesawang BankMyCell, iPhone mengekalkan nilainya jauh lebih baik dan lebih lama berbanding telefon pintar Android.

BankMyCell menerbitkan data setelah memantau hampir 300 telefon untuk nilai penjualan semula dari pelbagai vendor pada tahun 2019.

Berita buruk bagi pengguna Android, peranti ini kehilangan nilai hampir dua kali lebih cepat daripada iPhone.

Laporan menunjukkan bahawa, secara purata iPhone kehilangan 23.45% nilainya pada tahun pertama, sementara kebanyakan telefon flagship Android kehilangan 45.18% dalam jangka masa yang sama.

Untuk tahun kedua, iPhone mengalami penyusutan jualan semula sebanyak 45.46%, sama seperti penyusutan nilai telefon Android pada tahun pertama.

Apa yang mengejutkan adalah penyusutan nilai telefon Android pada tahun kedua dari nilai asalnya adalah sebanyak 71.41%.

Ini bermaksud bahawa penyusutan nilai jualan semula telefon pintar Android adalah dua kali ganda berbanding telefon pintar iPhone.

Tetapi bukan hanya telefon pintar Android kelas atasan sahaja yang mengalami tahap penyusutan yang besar dalam dua tahun pertama.

Menurut BankMyCell, peranti Android dengan harga pelancaran sekitar RM 1,400 atau kurang, kehilangan separuh nilai jualan semula hanya dalam tempoh setahun.

Pemilik jenama telefon pintar bajet popular seperti Samsung, Motorola, LG, HTC, dan Google rata-rata kehilangan -48.65% nilai trade-in dalam tempoh 2019 hingga 2020.

Sebagai contoh, kita bandingkan peranti iPhones dengan Samsung Galaxy S10.

iPhone XR kehilangan -21.55% dari nilai trade-in nya sepanjang tahun 2019, berbanding dengan Galaxy S10e yang kehilangan -37.98% dalam tempoh 9 bulan sahaja.

iPhone XS pula kehilangan -23.31% dari nilai trade-in nya sepanjang tahun 2019, berbanding dengan Galaxy S10 yang melihatkan penysytan sebanyak -45.26% dalam hanya tempoh 9 bulan.

Bagi iPhone XS Max pula, nilai trade-in nya susut sebanyak -25.51% sepanjang tahun 2019, berbanding Galaxy S10+ yang susut sebanyak -45.26% dalam tempoh 9 bulan.

Dan dalam kes ini, Samsung bukanlah yang terburuk dari segi penyusutan nilai.

Peranti-peranti telefon pintar seperti Motorola, LG dan Google berhadapan dengan masalah yang lebih buruk.

Motorola kehilangan purata -59.41% di antara Januari dan Disember 2019.

Motorola One (2018) mengalami penurunan nilai terpantas dan tertinggi pada kadar -75.84% (RM 576).

LG pula kehilangan nilai -56.76 di antara Januari dan Disember 2019. Nexus 5X (2015) adalah peranti LG yang berhadapan dengan penyusutan paling pantas iaitu pada kadar -70.59%, manakala model V30 (2017) kehilangan nilai tertinggi sebanyak RM 619.

Google berhadapan purata penyusutan sebanyak -51.68% di antara Januari dan Disember 2019, dengan Pixel 3 (2018) mengalami penyusutan terpantas dan tertinggi pada kadar -56.70% iaitu pengurangan RM 1,140.

Di bawah adalah kedudukan telefon pintar daripada yang terbaik kepada yang terburuk dari segi penyusutan nilai. Apa yang mengejutkan adalah Nokia berada di kedudukan kedua tertinggi, di belakang Apple:

Jika anda ingin membeli telefon pintar dan mempunyai niat untuk menjualnya semula pada masa akan datang, maka pilihan yang tepat adalah dengan membeli iPhone. Namun, ini terserah kepada pilihan masing-masing.


Kisah Gladiator Indonesia Melawan Singa di Stadium Gelora (1968)

Anda pernah menonton filem 'Gladiator' lakonan aktor Russell Crowe? Dalam filem tersebut, watak beliau dipaksa untuk bertarung dalam stadium besar yang dinamakan 'collosseum', tanpa kerelaan dirinya.

Sejarah sistem pertarungan seperti itu yang kerap kali digambarkan berlaku semasa era pemerintahan Empayar Rom, dianjurkan sebagai salah satu bentuk hiburan kepada masyarakat tempatan.

Tetapi tahukah anda, jiran kita Indonesia juga pernah menganjurkan pertarungan ala 'Gladiator', yang berlaku bukan beratus-ratus tahun dahulu sebaliknya pada tahun 1968 antara seorang lelaki dengan seekor singa?

Bandot Lahardo membawa reputasi yang cukup menggerunkan. Dia dikatakan pernah membunuh seekor harimau dan dua ekor kerbau, hanya dengan menggunakan tangan kosong.

Berasal dari Jawa, reputasi Bandot ketika itu cukup terkenal di kalangan masyarakat Indonesia. Seorang juara gusti yang turut sama mempunyai kebolehan atletik yang hebat, Bandot menggunakan kebolehannya dalam siri-siri sarkas yang dianjurkan.

Bandot memulakan karier dalam dunia filem sejak tahun tahun 1958, memainkan watak-watak dalam filem aksi serta menjadi koreografer untuk lakon layar.

Atas sebab kredibiliti serta kekuatannya yang seringkali diperkatakan, Bandot menjadi individu yang ditawarkan untuk melawan seekor singa betina, disaksikan sendiri 100,000 orang penonton yang hadir bersesak di Stadium Gelora Bung Karno pada 17 September 1968.

Bandot ketika itu berusia 39 tahun akan berhadapan dengan singa itu, dalam perlawanan kalah mati.

Stadium yang sesak turut sama menerima kunjungan Menteri Luar Indonesia ketika itu, Adam Malik sebagai tetamu kehormat.

Bagi memastikan keselamatan orang ramai, sebuah pagar tinggi dibina di tengah-tengah padang bagi menempatkan kedua-dua peserta. Bandot masuk ke padang, diiringi pembantunya dan singa betina itu, yang ditempatkan dalam sangkar memerhati dari luar sebelum pintu sangkarnya dibuka.

Kedua-duanya mula bertentang mata tetapi singa tersebut nampak enggan beradu tenaga.

Selepas hampir 90 minit pembantu Bandot cuba melakukan provokasi bagi memastikan singa tersebut bertindak agresif, akhirnya mereka mengalah - mengecewakan ratusan ribu penonton yang hadir; gagal menonton perlawanan berdarah antara manusia dengan haiwan.

Orang ramai mula mengejek singa tersebut kerana kelihatan takut untuk berhadapan dengan Bandot, tetapi kerana ia adalah haiwan - sudah pastilah singa itu tidak peduli dengan sentimen orang ramai.

Namun bagi Bandot, kekecewaan penonton yang hadir berpusu-pusu perlulah diubati jadi dia menawarkan diri untuk melawan seekor seladang pula.

Selepas kedua-duanya dipersiapkan, Bandot dan seladang itu dipertemukan dalam sangkar sama. Kali ini, seladang itu tidak menghampakan orang ramai yang hadir terus meluru kepada Bandot mengakibatkan kecederaan pada dada beliau.

Bandot terselamat dalam perlawanan itu walaupun penonton agak kecewa pertarungan sampai mati yang dijanjikan tidak kesampaian, selepas pertarungan itu ditamatkan.

Begitulah bagaimana Indonesia pada tahun 1968 menganjurkan pertandingan manusia lawan haiwan ala 'Gladiator' yang disaksikan ratusan ribu orang ramai, dengan kehadiran seorang VIP untuk menonton sama.

Indonesia: Gladiator Contest Falls Flat When Lion Refuses To Fight